text:
MANTRA SUNDA
Rarakan Nyi Pohaci Hihid kekeper iman Nyiru tamprak ning iman Dulang ketuk ning iman Parako bengker ning iman Hawu dungkuk ning iman Suluh solosod ning iman Seeng kukus ning iman.
Pelet Bismillah Kum awewe Wataji kulhu absar Wahuwa Latiful Khabil Sabulan sang ratu nu colalang Sabulan mangrupi Dua putri mananjo Tujuh bulan kolot Salapan bulan sang goledah Gereleng putih Jig ka cai ngadon ceurik Jig ka darat ngadon midangdam Jig ka imah asa jobong koong Kop cai asa tuak bari Kop dahar asa tatal bobo Kaula nyaho ngaran sia…si…….
Paneluh Galunggung Ratu teluh ti Galunggung Sang Ratu cedacawal Ratu teluh ti Gunung Agung Sang Ratu murba Sakama Sang Ratu Talaga Bodas Nu kumawasa pusering talaga Sang Ratu Cedacawal Nya aing Sang Ratu Cedacawal Pur geni pur braja Seuseup getihna
Ah meneng sajagat kabéh Inga sia di mana meuting Di puncak di angkasa Sia diliputan ku halimun Dilanat ku mega bodas Bayu sia pédah kabatu Bayah sia pédah ku catang Seuweu komo ringkep Seuweu ménak komo hayang Nu asih pahiri-hiri Nu hayang paheula-heula Rét nu haying Rét nu asih Nya aing ratu asihan Ya Alloh Ya Rosul Ya Muhammad Ya Adam Kinasihan (dibaca oleh wanita) Kayamu di samudaya Ngalih ka pancana Matak linglung ti peuting Gundam ti beurang Pas inget ka jalma si aa Bayu sia di gandrung Basa sia dibawa Deukeut aa sing kadeuleu Jauh aa geura tuturkeun dimana baé. Asihan Asihan aing si panah rasa Rasa dipanah ku cipta isun Juh teleng alip nu ngadeg di tungtung Kulincer nu ngulincer haténa si…….Cokcrok ototna Sebit atina Bedol tikorona Sayab nyawana Tuh Singsieunan si …………
Asihan Bali meneng tunggal meneng Alat-alat parah meneng . Kaedanan ku harta La illaha illaloh Muhammaddarosululloh 41 x. komo ratu komo rusuh.
. Kinasihan (untuk pria dan wanita) (untuk pria dan wanita) Ratu manan ratu gayaga Ngaran menak kamana ka holan Jalma ngancik sia Kuwu panutan aing Aing panutan sia Sia geura manut ka aing Asihan mat mat kalemat. eundeur sadayeuh. géhgér sabalé. pangemat ka nu ngaran si ……….
Pélét Kaayana di kamada Ngalih ka pancana Matak linglung ti peuting Gundam ti beurang Ras inget ka jalmi si aa Pelet Bismillahirahmanirrahim Amatkeun sejaron guyang Teteger aya di pasar Gagamana suda lanang saking suarga Lamun sabetkeun ka gunung Gugut Ka lautan saat. mangka welas mangka asih. sari si itu si éta. nu ngariung siga tunggul. Jampé Awét Ngora nyiuk sinujm mara sinum. asih ka badan awaking.déwata nu matak hayem. ulah mupul sisi aing. cahaya beunang ku aing. nu ngalayah siga kalakay. ka bumi bengkah Lamun disabetkeun ka langit tujuh amblas Lamun disabetkeun ka si pulan Tunduk runtut raut babarengan sareng kakasihku Lamun keur ulin balik Lamun keur saré sina hudang Lamun geus hudang titah diuk Lamun geus diuk lengkahkeun ka imah Ngadeukeutkeun kakasihna Lailahailallah Muhammadarosulullah ‘Jampi Menghindarkan Rasa Takut’: Sima sia sima aing Sima sia aya di aing ‘Wibawamu wibawaku Wibawamu ada padaku’ Jampe Geumpeur ‘Jampi Grogi’: Bismillahirrahmanirrahim Allahumma roh madep Cahaya hurip hurip ku cahaya Roh kudus madep hurip ku cahaya Allah Somad somud kalawan roh idofi Kang angadeg
. hiyang sionum barasatan. ulah mupul sila aing. ulah mupul sari aing.
Hurip ku cahaya Allah Roh hurip ku cahaya Allah Madep maring Allah ku Allah (2X) ‘Bismillahirrahmanirrahim Allahumma ruh menghadap Cahaya hidup hidup oleh cahaya Ruh kudus hiduplah oleh cahaya Allah Somad somud beserta ruh idofi Yang berdiri Hidup karena cahaya ruh Menghadap Allah karena Allah (2x) Nyarang Hujan Mega mengkol ka kulon Haseup mawa ka kaler Hujan mawa ngetan Tungkul tuluy ka kidul Aki tumenggung ajeg di tengah panggung Disered meped ngaler. ngetan. ngulon Laahaula wala quwwata illa billaah Menahan Hujan Mega belok ke barat Asap ke utara Hujan ke timur Tunduk lalu ke selatan Kakek tumenggung tegak di tengah panggung Diseret menepi ke utara. ngidul. selatan. barat Laahaula wala quwwata illa billaah Jampe Lumpat Bismillahaahir rahmaanir rahim Pur puyuh Cleng peucang Jagat ngariut Batu beukah Durungkeun ku sang dewa ‘Jampi Lari’ Bismillaahir rahmaanir rahim Berlarilah puyuh Meloncatlah kancil Jagat mengkerut Batu mengembang Doronglah hai dewa (angin)
. timur.


c: text/html

text:
Riga jeung Rima,
Ahad jeung Senen isuk, hidep duaan tepung taun. Bapa nganuhunkeun ka Gusti Nu Maha Agung geus mercayakeun hidep duaan ka Bapa jeung Mamah.
Bapa oge nganuhunkeun ka Gusti nu Murbeng Alam, almahdulillahhi robbal alamin, hidep geus bisa maca jeung nulis, geus bisa mimiti ngotektak kahirupan ilaharna jalma hirup. Sanajan, enya, naon nu dikotektak ku hidep teh tangtuna ge can naon-naon. (Tong boroning hidep, dalah Bapa ge, sanajan geus kolot siga kieu, rumasa can boga nanaon. Can manggih nanaon, komo mawa nanaon mah -- nu bisa disanggakeun ka Anjeunna).
Lalakon hidep duaan masih panjang. Kukituna, tong bosen ngotektak. Tong bosen diajar. Kawajiban urang ngan saukur kadinya. Kahontal heunteuna, saheulaanan, lain urusan urang. Bapa ngadu'a mugia Gusti nangtayungan lalakon hidep duaan. Mugia hidep aya dina karahayuan, kawaluyaan, jeung kasalametan -- dunya lan aherat.
Lian ti nganuhunkeun jeung ngadu'akeun, ieu ku bapa hidep duaan dihadiahan hiji catetan sajarah. Sajarah Bogor, kota nu lain bae jadi sarakan aki jeung ninin, tapi sarakan pikeun sakumna urang Sunda. Malah satemenna, ieu teh cikal bakal naon nu disebut Republik Indonesia.
Ceuk sajarah, karajaan-karajaan nu aya di Nusantara, nu engke jadi Indonesia tea, di mimitian ti lebah dieu. Persisna ti Salakanagara, hiji nagara nu dikira-kira aya di palebah Pandeglang ayeuna. Eta nagara ngadeg ti mimiti taun 130 M. Ti Salakanagara eta, karajaan-karajan lianna aya. Boh, Tarumanagara, Kendan, Galuh, Kawali, oge nu lianna. Kaasup Majapahit, nu sok remen dianggap jadi asal muasal, sakaligus -- kurang leuwih -- "blue print", Indonesia.
Ieu catetan ku Bapa dicokot ti milis Ki Sunda di Yahoogroups, yasana posting-posting Bapa Gunawan Jusuf. Kukituna, lian ti ka pangurus milis Ki Sunda, urang wajib nganuhunkeun ka haturan Bapa Gunawan, oge anu midamel ieu seratan -- nyaeta Bapa Dadan Hindayana -- nu tos ngiring mitembeyan sareng ngeuyeubkeun nyebarna "artefak-artefak" sajarah Sunda di dunya cyber. Ku cara kitu, lain bae urang teu pareumeun obor, loba saeutik dangiang Ki Sunda ge bisa ngilu kaangkat.
Panutup ti Bapa: Naon nu dicatet di dieu regepkeun kalayan gemet. Cokot nu alusna, piceun nu gorengna. Lain bae pikeun ngangkat harkat jeung martabat kahirupan aranjeun. Tapi, oge harkat jeung martabat kahirupan jalma sakabeh.
Arteri, 23 Maret 2002, jam 04.41 WIB
Du'a Bapa,
Maman Gantra
Anda pengunjung ke :

robotstxt: allowed

filter: keep


text:
Logika Fuzzy
Logika Fuzzy nyaeta hiji wangun logika rupa-rupa ajen nu diturunkeun tina teori set fuzzy pikeun patali jeung reasoning anu ngadeukeutan tibatan ciples. Kawas dina teori set fuzzy niley kaanggotaan set bisa aya dina jangkah (sacara inklusif) antara 0 jeung 1, dina logika fuzzy darajat bebeneran hiji kaayaan bisa aya dina jangkah antara 0 tepi ka 1 tur henteu kawengku ku dua niley bebeneran (bener, salah} jiga dina logika predikat klasik.[1] Tur nalika variabel linguistik dipake, darajat ieu bisa diatur ku fungsi husus, jiga nu bakal dipedar di handap.
Paper munggaran ngeunaan Logika Fuzzy (didefinisikeun minangka logika multi niley nu dumasar kana teori set) dipublikasikeun ku R.H. Wilkinson taun 1963 neruskeun proposal munggaranana dina tesis master Tehnik Listrik taun 1961.[2] Anjeunna mangrupakeun jalma munggaran nu ngadefinisikeun deui logika multi niley samemehna dina istilah teori set. Mangpaat utama paperna nyaeta pikeun mintonkeun kumaha sababaraha fungsi matematis bisa disimulasikeun make rangkeyan elektronika analog make hardwire dumasar kana naon nu disebut logika analog. Anjeunna nyieun hal eta ku jalan mimitina mah nyieun rupa-rupa hambalan tegangan linier nu tuluy dipilih dina hiji "blok logika" make rangkeyan dioda jeung resistor nu nerapkeun aturan Logika Fuzzy maksimum jeung minimum ku oprasi INCLUSIVE OR jeung AND (patuturut). Anjeuna nyebut logikana minangka logika analog.
Taun 1965 Lotfi Zadeh (satuluyna jadi profesor sistim Tehnik Elektro) ngaksioma logika Wilkinson tanpa rangkeyan listrik tur tanpa mere kredit ka Wilkinson.[3] Logika Fuzzy geus diterapkeun keur ngadiversifikasi widang-widang ti teori kadali tepi ka kacerdasan jieunan, nu tepi ka kiwari masih nyesakeun kontroversi diantara para ahli statistik nu leuwih mikaresep logika probabilistik jeung sababaraha insinyur kadali nu mikaresep logika dua niley nu tradisional.
Daptar eusi
Tempo ogé[édit | édit sumber]
- Kecerdasan jieunan
- Raramat saraf tironan
- Komputasi nu kainspirasi sacara biologis
- Padika Combs
- Sistem kadali
- Defuzzifikasi
- Logika dinamis
- Sistim ahli
- Matriks asosiatif Fuzzy
- Fuzzy Control Language
- Sistem kontrol Fuzzy
- Éléktronika Fuzzy
- Set Fuzzy
- Machine learning
- Mikawanoh pola
- Rough set
- kode Turbo (Aplikasi praktis logika fuzzy)
Bibliografi[édit | édit sumber]
- Earl Cox, The Fuzzy Systems Handbook (1994), ISBN 0-12-194270-8
- Frank Höppner, Frank Klawonn, Rudolf Kruse and Thomas Runkler, Fuzzy Cluster Analysis (1999), ISBN 0-471-98864-2
- George Klir and Tina Folger, Fuzzy Sets, Uncertainty, and Information (1988), ISBN 0-13-345984-5
- George Klir and Bo Yuan, Fuzzy Sets and Fuzzy Logic (1995) ISBN 0-13-101171-5
- Ronald Yager and Dimitar Filev, Essentials of Fuzzy Modeling and Control (1994), ISBN 0-471-01761-2
- Charles Elkan. The Paradoxical Success of Fuzzy Logic. Nopémber 1993. Available from Elkan's home page.
Tumbu luar[édit | édit sumber]
- Fuzzy Logic Newsgroup FAQ
- Simple test to check how well you understand it
- Open Source Software "mbfuzzit" (Java)
- Fuzzy Logic Overview
- Fuzzy Logic Lecture
- Fuzzy Logic Introduction
- Fuzzy Logic for "Just Plain Folks"
- Stanford Encyclopedia of Philosophy entry
Conto aplikasi[édit | édit sumber]
- Agriculture
- Image Processing
- Machine Learning
- Machine Vision
- Medicine
- OCR
- Shape Recognition
- Telecommunications
Rujukan[édit | édit sumber]
- ↑ Novák, V., Perfilieva, I. and Močkoř, J. (1999) Mathematical principles of fuzzy logic Dodrecht: Kluwer Academic. ISBN 0-7923-8595-0
- ↑ Wilkinson, R.H. (1963). "A method of generating functions of several variables using analog diode logic". IEEE Transactions on Electronic Computers. EC12, 112-129
- ↑ Zadeh, L.A. (1965). "Fuzzy sets", Information and Control 8 (3): 338-353


text:
Model linier
Dina statistik model linier bisa ditembongkeun ku nyebutkeun
dimana Y ngarupakeun nx1 vektor kolom variabel random, X ngarupakeun matrik kuantitas nxp "dipikanyaho" (contona, bisa di-observasi sarta non-random), vektor baris pakait jeung statistical unit, B ngarupakeun px1 vektor parameter (teu ka-observasi), sarta e ngarupakeun nx1 vektor "error", nu teu pakait ka variabel random nu mibanda nilai ekspektasi 0 sarta varian σ2. Salawasna komponen vektor kasalahan nu dicokot bakal independent sarta kasebar normal. Anggap nilai X sarta Y ka observasi, statistikawan kudu nga-estimate B sarta σ2. Sacara tipikal parameter B di-estimasi make metoda least squares.
Tinimbang nyokot varian e jadi σ2I, numana I ngarupakeun nxn matrik identitas, anggap varian ngarupakeun σ2M, numana M ngarupakeun matrik sejen nu dipikanyaho salian ti matrik identitas, mangka estimate B make metoda "generalized least squares", numana, ku ngaminimalkeun kuadrat residu, minimalkeun bentuk beda kuadrat dina residu -- bentuk kuadrat diberekeun ku matrik M-1. Lamun sakabeh diagonal dina matrik M sarua jeung 0, mangka estimasi normal B ku metoda "weighted least squares", nu mibanda beurat sarua jeung diagonal asupan.
Linear regression ordiner ngarupakeun topik nu raket pakait.
Generalisasi[édit | édit sumber]
Generalisasi model linier[édit | édit sumber]
Generalized linear models, tinimbang
- E(Y)=XB,
leuwih ilahar
- f(E(Y))=XB,
dimana f ngarupakeun "fungsi pakait". Contona "model regresi Poisson", ku nuliskeun
- Yi ngabogaan sebaran Poisson nu mibanda nilai ekspektasi eY+δxi.
Fungsi pakait ngarupakeun fungsi logaritma natural. Observasi nu dipiboga xi sarta Yi keur i=1,...,n, bisa nga-estimasi Y and δ ku metoda maximum likelihood.
Model linier general[édit | édit sumber]
General linear model (atawa multivariate regression model) ngarupakeun model linier nu mibanda sababara ukuran dina unggal obyek. Unggal obyek diwakilan dina bentuk vektor.


text:
Kamis, 19 September 2013
Biografi Tuanku Imam Bonjol Bahasa Sunda
Do you like this story?
Riwayat Perjuangan Tuanku Imam Bonjol
Perang Padri anu dipingpin ku Tuanku Imam Bonjol ninggalkeun kenangan heroik sakaligus traumatis dina memori bangsa urang. Ampir salila 18 warsih (1803-1821) lilana perang éta lumangsung sarta praktis anu berperang dina waktu éta téh sasama urang Minang sarta Mandailing atawa Batak umumna.
Dina awalna timbulna Perang Padri ieu dumasar kahayang digolongan pamingpin ajengan di karajaan Pagaruyung pikeun nerapkeun sarta ngajalankeun saréat Islam luyu jeung Ahlus Sunnah wal Jamaah (Sunni) anu nyekelan teguh dina Al-qur'an sarta sunnah-sunnah Rasullullah SAW. Saterusna pamingpin ajengan anu kagabung dina Maung nan Salapan ménta Tuanku Lintau pikeun ngajak Anu Dipertuan Pagaruyung reujeung Kaum Adat pikeun ninggalkeun sawatara kabiasaan anu henteu luyu kalawan ajaran ageman Islam.
Dina sawatara perundingan anu dipigawé euweuh kecap sapuk antara Kaum Padri (penamaan pikeun kaum ajengan dina waktu éta) jeung Kaum Adat. Seiring éta disawatara nagari dina karajaan Pagaruyung bergejolak, sarta nepi ka pamustunganana Kaum Padri dihandap lulugu Tuanku Pasaman narajang Pagaruyung dina warsih 1815, sarta peupeus perang di Koto Tangah deukeut Batu Kurung. Sultan Arifin Muningsyah kapaksa mawa lumpat diri ti ibukota karajaan ka Lubukjambi.
Dina tanggal 21 Pebruari 1821, kaum Adat nyieun kaputusan mengejutkan kalawan digawé babarengan kalawan pamaréntah Hindia-belanda berperang ngalawan kaum Padri dina jangji-pasini anu ditandatanganan di Padang, minangka kompénsasi Walanda meunang hak aksés sarta pangawasaan luhur wewengkon darek (pedalaman wewengkon Minangkabau). Jangji-pasini éta dihadiran ogé ku sésa kulawarga dinasti karajaan Pagaruyung di handapeun lulugu Sultan Tangkal Alam Bagagar anu geus aya di Padang wayah éta.
Campur leungeun Walanda dina perang éta ditandaan kalawan penyerangan Simawang sarta Hésé Cai ku pasukan Kaptén Goffinet sarta Kaptén Dienema mimiti April 1821 luhur paréntah Résiden James du Puy di Padang, Dina hal ieu Kompeni melibatkan diri dina perang alatan "diondang" ku kaum Adat.
Lalawanan anu dipigawé ku pasukan padri cukup tangguh ku kituna pohara ngahésékeun Walanda pikeun nungkulkeun manéhna. Ku sabab éta Walanda ngaliwatan Gubernur Jéndral Johannes van den Bosch ngajak pamingpin Kaum Padri anu wayah éta geus dipingpin ku Tuanku Imam Bonjol pikeun berdamai kalawan maklumat Jangji-pasini Masang dina warsih 1824. Hal ieu dimaklumi alatan diwaktu babarengan Batavia ogé kehabisan dana dina nyanghareupan peperangan séjén di Éropa sarta Jawa kawas Perang Diponegoro. Tapi saterusna jangji-pasini ieu dilanggar sorangan ku Walanda kalawan narajang nagari Pandai Sikek.
Tapi, saprak mimiti 1833 perang robah jadi perang antara kaum Adat sarta kaum Paderi ngalawan Walanda, kadua pihak bahu-membahu ngalawan Walanda. Pihak-pihak anu mimitina teu saluyu pamustunganana ngahiji ngalawan Walanda. Ditungtung penyesalan mecenghul kasadaran, ngondang Walanda dina konflik malahan menyengsarakan masarakat Minangkabau éta sorangan. Ngahiji manéhna kaum Adat sarta kaum Padri ieu dimimitian kalawan ayana kompromi anu dipikawanoh kalawan ngaran Plakat Penclut Pato di Tabek Pites anu ngawujudkeun konsensus Adat basandi Syarak, Syarak basandi Kitabullah (Adat dumasar Ageman, Ageman dumasar Kitabullah (Al-qur'an)).
Rasa penyesalan Tuanku Imam Bonjol luhur tindakan kaum Padri luhur sasama urang Minang, Mandailing sarta Batak, terefleksi dina kedalanana Adopun hukum Kitabullah loba lah malampau dek kalakuan kito juo. Baa dek maranéh? anu hartina "Sedengkeun loba hukum Kitabullah anu geus terlangkahi ku urang. Kumaha pikiran maranéh?"
Penyerangan sarta pengepungan benteng kaum Padri di Bonjol ku Walanda ti sagala jurusan salila kira-kira genep bulan (16 Maret-17 Agustus 1837) anu dipingpin ku jenderal sarta para perwira Walanda, tapi kalawan soldadu anu kalolobaan nyaéta bangsa pribumi anu diwangun ti sagala rupa suku, kawas Jawa, Madura, Bugis, sarta Ambon. Dina daptar ngaran para perwira pasukan Walanda, aya Mayor Jéndral Cochius, Létnan Kolonél Bauer, Mayor Sous, Kaptén Maclean, Létnan Hiji Van der Teu, Pembantu Létnan Hiji Steinmetz. sarta saterusna, tapi ogé aya ngaran-ngaran Inlandsche (pribumi) kawas Kapitein Noto Prawiro, Inlandsche Luitenant Prawiro di Logo, Karto Wongso Wiro Redjo, Prawiro Sentiko, Prawiro Brotto, sarta Merto Poero.
Aya 148 perwira Éropa, 36 perwira pribumi, 1.103 soldadu Éropa, 4.130 soldadu pribumi, Sumenapsche hulptroepen hieronder begrepen (pasukan pembantu Sumenep, Madura). Serangan ka benteng Bonjol dimimitian jalma-jalma Bugis anu aya di bagian hareup dina penyerangan pertahanan Padri.
Ti Batavia didatangkan terus tambahan kakuatan soldadu Walanda, di mana dina tanggal 20 Juli 1837 anjog jeung Kapal Perle di Padang, Kaptén Sinninghe, sajumlah urang Éropa sarta Afrika, 1 sergeant, 4 korporaals sarta 112 flankeurs. Anu kadieunakeun nunjuk ka soldadu Afrika anu direkrut ku Walanda di benua éta, kiwari nagara Ghana sarta Mali. Maranéhanana ogé disebut Sepoys sarta berdinas dina soldadu Walanda.
Sanggeus datang bala bantuan anu loba ti Batavia, mangka Walanda mimiti nuluykeun balik pengepungan, sarta dina mangsa-mangsa saterusna kalungguhan Tuanku Imam Bonjol nambahan hésé sarta terdesak, tapi anjeunna berprinsip teu sudi pikeun nyerah ka Walanda. Ku kituna nepi ka pikeun katilu kali Walanda ngaganti komandan perangna pikeun ngarebut Bonjol. Bonjol mangrupa hiji nagari leutik kalawan benteng ti taneuh liat anu di sakurilingna dikelilingi ku parit-parit. Sanggeus peperangan anu lila sarta sengit dina tanggal 16 Agustus 1837, Benteng Bonjol pamustunganana bisa dikawasa ku pihak Walanda.
Tetep dina mimiti bulan Oktober 1837, Tuanku Imam Bonjol diondang ka Palupuh pikeun ngalakonan perunding. Anjog di tempat perundingan kasebut, anjeunna langsung ditéwak sarta dipiceun ka Cianjur, Jawa Kulon. Saterusna dipindahkan ka Ambon sarta pamustunganana ka Lotak, Minahasa, deukeut Manado. Di tempat pengasingan pamungkasna ieu, anjeunna menghembuskan nafas pamungkas benerna dina tanggal 8 Nopémber 1864. Tuanku Imam Bonjol dimakamkan di tempat pengasingannya kasebut.
Heroikna carita perjuangan anu geus dipigawé ku Tuanku Imam Bonjol pikeun ngusir Walanda ti taneuh cai patut diapresiasi. Minangka pangajén ti pamaréntah Indonésia anu ngawakilan rahayat Indonésia umumna, Tuanku Imam Bonjol resmi diangkat minangka Pahlawan Nasional Indonésia saprak tanggal 6 Nopémber 1973 ngawakilan perjuangan ti taneuh Sumatra (Minangkabau).
Teu ngan éta minangka rasa terimakasih ka perjuangan anjeunna, ngaran Tuanku Imam Bonjol ogé hadir di rohang umum bangsa minangka ngaran jalan, ngaran stadion, ngaran universitas, komo dina lembaran Rp 5.000 keluaran Bank Indonésia 6 Nopémber 2001
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter


text:
Senin, 17 Mei 2010
Bissmillahirahmaanirrahiimi.
Alhamdulillahi robbil’alamiin, wassholatu wassalamu ‘ala syaidina Muhammadin wa ‘ala aliihi wa shohbihi ajma’iin.
Mimiti jisim kuring nulis ieu kitab, ngalap berkah tina jenengan Allah ta’ala, nu murah ti dunya ka umat-umatna sakabeh, jeung nu asih di Akherat ka umat-umatna anu mu’min, ari Rohmatna Allah ta’ala kasalametannana turuna ka atas panutan urang Kangjeng Nabi Muhammad Shalallohu ‘alaihi wassalam, jeung ka para sahabatna rawuh kulawargana sakabeh.
WAJIB MA’RIFAT KA ALLAH TA’ALA
Ari ma’rifat ka Allah ta’ala teh wajib di sakabeh jalma mukalaf, tegesna jalma anu geus aqil baligh, eta wajib teu meunang henteu, karana aya dawuhannana Kangjeng Nabi Muhammad shalallohu ‘alaihi wassalam kieu :
Awwalu dinni ma’rifatullahi ta’ala
Sundana : Awal –awal Agama eta kudu nyaho heula ka Allah ta’ala, sababna pang kudu nyaho heula teh, supaya manusa enggoning ngalakonan ibadahna syah ditarima amal ibadahna ku Allah ta’ala, sabab tadi oge amal teh kudu kalawan ilmu, upama teu kalawan ilmu batal, tegesna teu jadi, samangsa-mangsa teu jadi tangtu moal aya mangfa’atna pikeun di Akherat ngan ukur keur di dunya wungkul.
Tapi dina hal ilmu mangkade kaliru, ari hartina ilmu teh kanyaho, tapi lain kudu nyaho kana syara, syahna batalna ibadah bae, tapi kudu jeung nyaho (ma’rifat) ka Allah ka Rasulullah, sabab eta teh ibarat tempat atawa gudangna keur piwadaheun amal ibadah urang sarerea, ulah teu puguh sokna.
Ibarat lamun di dunya mah ibadah keur ngumpul-ngumpulkeun papaes imah, saperti meja korsi lomari jeung salianna, ari ma’rifat ka Allah ibarat urang ngabogaan imah anu pageuh anu gede, nyaeta supaya eta barang-barang nu beunang hese cape teh merenah puguh tempatna, betah ngeunah dicicingannana, karana sanajan boga barang loba sarta aralus hargana mahal, upama teu boga tempat (imahna) rek dimana diteundeunna? Naha rek sina pabalatak di buruan, di pipir-pipir, atuh cicingna oge piraku rek aya kangeunahannana, da meureun kapanasan kahujanan, keur mah teu ngeunah dicicingannana teh, barang-barangna oge tangtu babari ruksak, moal tulus jadi kani’matannana.
Komo deui upama urang boga tekad amal ibadah teh keur bawaeun engke balik ka Akherat, atuh beuki wajib ma’rifatna ka Allah ta’ala teh, sabab pikeun tempat pangbalikan tea.
Upama teu dikanyahokeun ayeuna, naha kira-kirana bisa datang engke kana tempat asal urang tadi? Kapan dina sakaratil maut mah geus moal aya tanyaeun deui, jeung geus moal boga akal deui ku ngarasakeun kanyeri oge, sabab ceuk Hadist upama urang lolong tegesna teu nyaho ka Allah ka Rasulullah ayeuna keur waktu di dunya, engkena di Akherat tetep lolong bae, samangsa-mangsa lolong tegesna poek di Akherat, atuh beubeunangan urang ti dunya anu beunang sakitu hese cape teh, rek dibawa kamana?
Ku sabab teu bisa datang ka Allah, kana asal urang tadi sarerea, palangsiang babawaan teh bakal dibawa utrak-atrok, dibawa asup ka enggon Siluman, babawaan urang dijieun kakayaan di Nagarana, urang di jieun badegana, ku sabab eta ayeuna urang meungpeung di dunya, kudu ikhtiar kudu tiung memeh hujan, tegesna kudu nganjang ka pageto, nyaeta kudu bisa paeh samemeh paeh, karana lamun teu bisa paeh heula sajero hirup, moal nyaho ka Akherat karana nyaho ka Akherat teh kudu bisa paeh heula, kapan ceuk dalilna oge :
Antal mautu qoblal mautu
Jadi gening Akherat atawa asal urang teh, kudu dikanyahokeun jeung kudu dianjangan ti ayeuna, supaya engke ulah nyasab deui, paeh pulatat-polotot, jeba-jebi, larak-lirik neangan jalan.
Jalan-jalanna Ma’rifat ka Allah Ta’ala
Ari jalan-jalanna ma’rifat ka Allah ta’ala nyaeta aya dua jalan, aya nu ti handap ka luhur, jeung aya nu ti luhur ka handap.
Ari anu ti handap ka luhur, nyaeta anu masantren heula, ngaji kitab Qur’an jeung terus ngalakonan ibadahna rukun anu lima perkara, tah anu kitu teh ibadah keur jalan ma’rifat ka Allah ta’ala, tapi hanjakal lolobana mah tara ditepikeun kana ma’rifatna, lantaran kaburu betah, kaburu ngeunah dina asma, tegesna geus ngarasa ni’mat dina Pal Nunjukna (papan merk nu nuduhkeun tempat), padahal upama diteruskeun ma’rifat kana dzatna sifatna Allah ta’ala, piraku teu undak kani’matannana, da gening karek dina asmana wungkul geus sakitu kani’matannana.
Ari jalan anu ti luhur ka handap, nyaeta anu nyumponan dalil tadi Awwalu dinni ma’rifatullahi ta’ala, jalanna lain tina masantren wungkul, tapi kudu jeung ngisat diri nyaeta kudu daek tirakat, kalawan jeung ikhtiar neangan pigurueunnana, Guru anu Mursyid, sabab moal weruh tanpa Guru, ku sabab eta mana ku urang kudu disusul? Teu aya deui lian ti tarekatna Wali nu kudu disusul, sabab eta anu bisa tepi ma’rifat kana sifatna Allah ta’ala nu kasebut Jauhar Awwal tea, nyaeta hakekatna Muhammad tea, da piraku teu aya leleberannana pikeun urang sarerea, sababna tadi oge para Wali pangna sakitu poharana tatapa teh pikeun ngabela umat-umatna Rasulullah supaya bisa baralik deui ka Allah ta’ala.
Ku sabab kitu atuh hayu urang pada teangan ku sarerea eta tarekat wali teh, sabab upama teu buru-buru kapanggih, tangtu urang moal barisa balik deui ka asal, pasti nyawa urang engke bakal marakayangan atawa nitis-nitisan, balik deui ka dunya kana barang anu keuna ku ruksak deui, moal bias nyumponan kana dalil :
Inna lillaahi wa inna ilaihi raaji’uun
Sundana : Asal ti Allah kudu balik deui ka Allah.
Ku sabab kitu tangtu sarerea oge meureun pada bingung keneh, pada-pada percaya oge, lantaran urang pada teu ngarasa tadi inditna ti Allah, turunna ka alam dunya, tapi kusabab dalilna kitu, gancang bae ngaku yen urang asal ti Allah, tapi ngakuna teh sasemet biwir bae, kapaksa ngaku soteh sieun disebutkeun kufur kafir karana henteu percaya kana dalil, tapi atina mah keukeuh poek teu kaharti ku sabab teu karasa. Kusabab eta ayeuna pribados arek mere panerangan saeutik, malah mandar tiasa percaya sareng karaosna, urang tadi asal ti Allah kieu katerangannana, urang papay ti handap ka luhur supaya kaharti ku akal.
Mimiti urang tumarima asal ti mana? Nu kaharti jeung ku umum, urang asal kaluar teh ti Indung. Teruskeun deui papay ka luhurna, ari Indung asal ti mana? Tangtu Indung urang teh kaluar ti Nini. Ari nini asal ti mana? Teu salah deui asal kaluar ti Buyut. Ari Buyut asal ti mana? Tangtu kaluarna ti Bao. Ari Bao asal ti mana? Nya asalna kaluar ti Janggawareng. Ari Janggawareng asal ti mana? Tangtu kaluar ti Udeg-udeg. Ari Udeg-udeg asal ti mana? Tangtu asalna kaluar ti Kakait Siwur, saterusna kitu bae, ti Indungna deui, ti Indungna deui nepi ka Babu Hawa. Ari Babu hawa asal ti mana? Ku sakaol ceuk Hadist asalna Babu Hawa teh asal tina iga burungna Nabi Adam. Ari Nabi Adam asal ti mana? Diterangkeun ku Hadist, asalna Nabi Adam teh tina aci Bumi-Seuneu-Cai-Angin. Ari aci Bumi-Seuneu-Cai-Angin asal ti mana? Diterangkeun ku Hadist asalna tina Nur Muhammad, cahya opat perkara :
1. Cahya Hideung hakekat Bumi
2. Cahya Bodas hakekat Cai
3. Cahya Koneng hakekat Angin
4. Cahya Beureum hakekat Seuneu
Ari Nur Muhammad asal ti mana? Eta oge diterangkun ku Hadist asalna tina Nurna Maha Suci, nyaeta tina Jauhar Awwal, tah semet eta buntu. Sabab geus diterangkeun ku Hadist jeung Qur’an, eta Jauhar Awwal teh bibitna tujuh Bumi tujuh Langit, saweruh eusina kabeh. Jadi, ana kitu ceuk dalil asal ti Allah nyaeta asal ti dinya tina Jauhar Awwal tea. Sifatna caang padang, nyaeta gulungna Dzat jeung Sifatna Maha Suci, kakara jeneng Asma Allah.
1. Cahya Beureum jadi hakekat lafad Alif
2. Cahya Koneng jadi hakekat lafad Lam awal
3. Cahya Bodas jadi hakekat lafad Lam akhir
4. Cahya Hideung jadi hakekat lafad He
5. Johar Awal jadi hakekatna Tasjid
Kitu katerangannana, jadi eta cahya nu kasebut di luhur teh nu disebut Ismudzat tea. Hartina Dzat laisa kamishlihi atawa Asmana nu Maha Suci, ceuk anu Ahli Padzikiran mah Latifah tea. Tah engke teh kudu bisa balik deui ka dinya, nu matak kacida wajib dikanyahokeunnana ti ayeuna. Geura susul tarekatna anu bisa miceun hijabna atawa pipindingna anu jadi moekan kana eta Dzat Sifatna Allah ta’ala, sing kapanggih jeung hakekatna Tasjid Muhammad, anu aya dina wujud pribadi. Tah eta kunci Muhammad anu bakal bisa ngaburak-barik hijabna ka Allah ta’ala. Upama kapanggih Insya Allah tangtu urang bisa nyumponan kana babasan Mulih ka Jati, Pulang ka Asal, nyaeta mulih ka jati teh, rasa jasmani anu ayeuna keur dipake balik deui kana rasa tadi keur waktu aya dina Nurullah (Jauhar Awwal). Ari pulang ka asal nyaeta jasmanina ngajadi asalna deui, nyaeta ngajadi Nur Muhammad cahya opat rupa deui, Beureum Koneng Bodas Hideung. Samangsa-mangsa balik ka asal, nya ngaranna sampurna hartina beak beresih beak rasana beak jasmanina.
Mimitina Mun Rek Neangan Pangeran
Aya dawuhanna Kangjeng Nabi Muhammad sholallohu alaihi wassalam :
Man tholaba maulana boghairi nafsihi faqad dolla dolaalan ba’ida
Sundana : Saha-saha manusa neangan Pangeran kaluar tina dirina sorangan, mangka temen-temen eta si jalma kasasar. Karana dina tekadna ngarasa jauhna jeung Allah ta’ala, padahal aya dalilna :
Wa nahnu aqrobbu ilaihi min hablil warid
Sundana : Aing geus teu aya antarana deui jeung maraneh sakabeh, sanajan diibaratkeun urat beuheung jeung beuheung maneh pribadi oge, masih keneh deukeut keneh maneh jeung Aing. Nu matak manusa leuwih dimulyakeunnana ku Allah ta’ala kapan ceuk Hadistna oge kieu :
Wa laqad karomma bani Adam
Sundana : Kami geus ngamulyakeun pisan ka anak putu Adam. Malah aya deui dalilna :
Laqad khalaqnal insaana fii ahsani taqwiim
Sundana : Manusa teh pang alus-alusna jeung pang aheng-ahengna kajadian ti sasama makhlukna Allah ta’ala. Geura lamun maneh geus nyaho kaayaan dina sajero diri maneh sorangan, tangtu engke ngarasa kaahengannana nu aya di badan sorangan.
Aya deui dawuhannana Kangjeng Nabi Muhammad sholallohu alihi wassalam :
Man ‘arofa nafsahu faqad ‘arofa robbahu
Sundana : Saha-saha anu geus nyaho ka dirina sorangan geus tangtu nyaho ka Pangerannana.
Wa man ‘arofa robbahu faqad jahilan nafsahu
Sundana : Jeung saha-saha anu geus nyaho ka Pageran, tangtu ngarasa bodo dirina, karana tangtu kaharti si jasad moal bisa usik malik lamun teu di daya upayakeun ku Pangerannana.
Sidik ieu Si jasad teh jadi rokrakna, anu matak urang kudu ngaji teh ulah ngaji kitab anu keuna ku ruksak bae, tapi kudu ngaji kitab anu langgeng kapan ceuk Hadist oge kieu :
Iqra kitabaka kafa binafsika alyauma ‘alaika hasiba
Sundana : Maneh kudu ngaji kitab anu langgeng, nyaeta kudu ngaji kitab langgeng anu aya dina diri maneh sorangan, geura teangan Qudrat Iradatna Pangeran dina diri sorangan, karana leuwih nyata kakawasaannana Pangeran teh dina diri sorangan, jeung leuwih nyata hirupna Pangeran teh dina diri sorangan, jeung leuwih nyata tingalina Pangeran teh dina diri sorangan, jeung leuwih nyata danguna Pangeran teh dina diri sorangan, sarta leuwih nyata pangandikana Pangeran teh dina diri sorangan, karana ceuk dalilna :
Wa huwa ma’akum ainama kuntum
Sundana : Allah ta’ala teh ngabarengan bae ka umat-umat sakabeh, dimana bae maneh aya, di dinya Aing aya, tapi sategesna ngaran dibarengan ku Allah ta’ala teh nyaeta, ku Qudrat Iradatna jeung ku Ilmuna, kapan sidik dina sifat dua puluh oge geus ngarangkep-rangkep sapert :
Hayat jeung Hayan
Hayat hartina Hirup
Hayan hartina Nu hirup
Sama jeung Sami’an
Sama hartina Dangu
Sami’an hartina Nu ngadangu
Bashar jeung Bashiran
Bashar hartina Ningali
Bashiran hartina Nu ningali
Kalam jeung Mutakalliman
Kalam hartina Ngucap
Mutakalliman hartina Nu ngucap
Qudrat jeung Iradat
Qudrat hartina Kawasa
Iradat hartina Keresa
Naon nu kawasa di diri urang teh? Teu aya deui lian ti Hirup, buktina gening bisa usik.
Iradat hartina Keresa, nyaeta buktina :
Panon bisa ningali
Cepil bisa ngadangu
Baham bisa nyarita
Pangambung bisa ngangseu
Tuh gening bukti, sidik teu pisahna teh, ayeuna mah atuh ngan kari neangan barangna bae, siga naon sifatna Qudrat atawa sifat Hirup teh? Wajib pisan kapanggihna supaya bisa kaharti jeung karasana, ulah percaya ceuk beja kudu nyaho ceuk sorangan.
Nerangkeun Hartina Iman jeung Ma’rifatna
(Iman hartina Percaya – Ma’rifat hartina Nyaho)
geuning beda Iman jeung Ma’rifat teh, ana kitu atuh urang percaya ayana Allah ta’ala teh kudu jeung nyahona (ma’rifat) upama mun teu jeung sidikna mah tangtu Imanna Iman Taqlid, jadi ngakuna percaya ayana Allah ta’ala teh ceuk beja ti batur, atawa meunang beja ti kitab bae. Jadi anu kitu faham teh meh sarerea. Iman ka Allah teh semet percaya kana ayana bae, pedah aya dadamelanna Bumi jeung Langit. Atuh ana kitu mah sumawonna nu nyekelan Agama Islam, kapan anu nyekelan Agama sejen-sejen oge pada percaya kana ayana Allah ta’ala mah, atuh naon bedana Agama Islam jeung Agama-agama sejen? Pedah eta kitu Agama Islam mah aya rukuna, Syahadat, Shalat, Zakat, Puasa, Munggah Haji? Kapan dina Agama sejen oge aya Syahadatna , pada aya Sholatna, ngan beda pertingkahna jeung basana wungkul, maksudna tangtu sarua. Kapan tadi Agama Islam teh pang luhung-luhungna ti Agama-agama nu sejen da kapan kieu dalilna oge :
Al insaanu sirri wa anna sirruhu
Sundana : Rasa Muhammad teh nya rasa Allah, Allah Haqna Muhammad. Tah kitu, anu matak Agama Islam disebut pang luhur-luhurna teh, lantaran pang parek-parekna ka Allah ta’ala, moal aya allah lamun teu aya Muhammad, moal aya Muhammad lamun teu aya Allah. Sategesna moal aya Sifat lamun teu aya Dzat, moal aya Dzat lamun teu aya sifat. Anu matak Kangjeng Rasulullah disebat Panguluna Rasul, jeung disebut Babuning Roh sakabeh, jadi Agama Islam pang disebat luhurna teh, nyaeta ku sabab aya haq ma’rifat ka Allah ta’ala. Kapan bukti Mi’raj, barang beh dieuna mah Kangjeng Gusti Syarif Hidayatullha Wali Kutub Cirebon, Mi’rajna teh tiasa tepang sareng hakekatna Kangjeng Nabi Muhammad sholallohu alaihi wassalam, nyaeta anu kasebut Jauhar Awwal tea, tegesna sifat nu Maha Suci. Saur para Wali mah Sajatining Hirup atawa Sajatining Syahadat, nyaeta gulungna Dzat jeung Sifatna Maha Suci. Jadi, sanajan urang oge upama bisa kapanggih mah jeung Tarekat Wali, Insya Allah bisa tepang sareng Hakekatna Rasulullah. Samangsa-mangsa geus bisa tepung jeung Hakekatna Rasulullah, kakara urang diaku umatna. Samangsa-mangsa geus diaku umat Rasulullah, Insya Allah engke bakal dicandak kana kasalametan Anjeuna, nyaeta kana Kasucian. Upama teu acan kana hakekatna, tetep teu acan syah urang ngaku jadi umat Rasulullah teh, karana dina rukun syahna maca Syahadat oge geus diterangkeun dina kitab :
1. Kudu netepkeun heula Dzatna Allah ta’ala
2. Kudu netepkeun heula Sifatna Allah ta’ala
3. Kudu netepkeun heula Asmana Allah ta’ala
4. Kudu Sidik heula ka Rasulullah
Tah gening kitu maca Syahadat teh, gening kudu sidik heula ka Rasulullah, sabab kumaha bisa netepkeun ayana Allah jeung Rasulullah, upama teu acan nyaho (ma’rifat) kana sifat-sifatna. Sabab, bisa netepkeun teh, kudu puguh heula barang-barangna anu ditetepkeunnana. Gening kitu satemen-temenna maca Kalimah Syahadat teh, lain darapon nyebat bae, karana ari darapon nyebut bae mah, budak lembut oge pada bisa. Nu matak wajib jeung nyahona, sabab upama teu jeung nyahona mah, ibarat maca programma bioscoop anu rame, tapi teu jeung lalajona, naha jadi kani’matan ka urang? Kitu deui sanajan teu maca programmana, tapi lalajo datang kana tempatna eta bioscoop, naha utama mana? Utama anu maca programmana tawa utama nu lalajona?
Kitu deui dina bab Agama (Ilmu), nu ngaos atawa nu ngadangukeun kana ieu kitab, ulah gancang percaya, ulah gancang ngalain-lain, karana ieu zaman geus alur, pikiran jalma geus naraek, geus teu pati hayangeun dibobodo. Jalma ayeuna mah dina sagala rupa hayang karasa hayang yakin, sing inget kana babasan kolot baheula, Batu turun Keusik naek, teu halangan mungguhing kawenangan Allah, Si kolot jadi bodo, Si budak jadi pinter, jeung kudu inget mungguh Ilmuna Rasulullah teh aya opat pangkat, nyaeta :
1. Ilmu Sare’at
2. Ilmu Tarekat
3. Ilmu Hakekat
4. Ilmu Ma’rifat
Dina zaman ayeuna mah ilmu ma’rifat anu diarudag-udag teh, hayang sidik ka Allah ka Rasulullah, da bongan aya dalil :
Wa‘bud robbaka hatta ya’tiyakal yaqiin
Sundana : Nyembah ka Allah teh kudu sidik sarta yakin supaya syah Dzatna, syah Sifatna, syah Asmana, syah Af’alna. Enggoning ngumbara di alam dunya teh, sing tepi ka ngarasana teu papisah jeung Allah jeung Rasulullah. Samangsa-mangsa geus teu ngarasa pisahna jeung Allah jeung Rasulullah beurang peuting, sugan piraku urang rek goreng tekad, goreng laku saperti sirik pidik, jail kaniaya ka sasama makhluk, karana tangtu ngarasa isinna, lantaran ngarasa di poconghok beurang kalawan peuting ku Pangeran. Sagala hal moal disumput salindungkeun deui, jeung sagala hal kalakuan naon bae, moal make Ujub Takabur Riya, karana ngarasa geuning diri urang teh Hina Bodo Do’if. Bisa soteh jadi aya rizki pagawean bisa jadi, sihoreng kalawan pitulungna nu Maha Suci, nyaeta Qudrat Iradatna anu Kawasa.
Jadi ayeuna oge bisa ditetepkeun, samangsa-mangsa jalma make keneh kalakuan Sirik Pidik Jail Kaniaya ka sasama makhlukna Allah ta’ala, boh dinu Ma’siat, boh di Lebe, boh di Santri, boh di Kyai pisan, ciri-ciri eta jalma tacan ngarasa deukeutna jeung Rasulullah sumawonna jeung Allah ta’ala. Samangsa-mangsa teu ngarasa deukeutna jeung Pangeran, tangtu laku jeung tekadna cicing dina Ujub Riya Takabur, sok ngaku aing pinter teu deungeun, ngaku bener aing teu deungeun, ngaku bisa ngaji aing teu deungeun, ngaku Islam aing teu deungeun. Jadi jalma kitu teh ngaku boga Qudrat Iradatna sorangan bae, teu narima kana Qudrat Iradatna Pangeran. Jadi ngarebut atawa mapadani kana kakawasaannana Allah ta’ala. Kapan teu gampang urang ngaku Islam, sumawonna taduh-tuduh ka batur, Si itu Islam Si itu Kafir. Karana Islam Kafir anging Gusti Allah anu uninga jeung nu baris netepkeunnan, kieu katerangannana :
BAB ISLAM
Ari tegesna Islam teh Suci, beresih tina sagala kokotor, naon anu ngajadikeun kokotor? Teu aya lian anging nafsu. Ku sabab eta saha bae jalmana di dunya nu teu boga nafsu? Sumawona di nu jalan ma’siat, sanajan dinu ahli Agama oge pada katetepan nafsu, komo deui anu make sirik pidik ujub riya takabur, sanajan nafsu hayang ka dunya oge geus kotor bae. Kieu katerangannana.
Sategesna Islam teh teu dua teu tilu, estu ngan hiji-hijina, malah keur sahiji teh Gaib. Nyaeta sategesna sifatna Islam teh Nur, tah eta anu teu katetepan nafsu teh, sabab tadi gening urang keur aya dina Allah Nur mah teu boga nafsu hayang nanaon. Kitu deui anu Islamna oge teu dua teu tilu, da ngan sahiji-hijina, nyaeta Kangjeng Rasulullah. Tuh gening jalma mah teu kabagean pangkat Islam, jalma mah ngan ukur jadi umat, sabab kudu nyaho heula ka Rasulullah jeung ngalakonan kana parentahna. Lolobana mah ngan ngaku-ngaku wungkul, sumawonna nyaho ka Rasulullah, kana parentahna oge loba anu teu ngalakonan. Kapan dina rukun Islam oge diwajibkeun jarah ka Madinah ka Pakuburannana Rasulullah, jeung ka Baetullah, hakekatna kudu terang kana hakekatna Rasulullah jeung Karatonna Allah ta’ala nu aya di diri sorangan, kapan aya dalilna :
Kullu ummatin wa rusulili
Sundana : Dina sakabeh pada katetepan Rasulullah, hartina rasana Allah.
Ku sabab eta perlu urang panasaran, wajib nganyahokeunnana kana hakekat Rasulullah nu aya di badan sorangan. Peupeuriheun jarah ka Mekah ka Madinah teu bisa, kapan tadi ge aya dua rupa Munggah Haji teh, Haji Majaji jeung Haji Hakeki.
Haji Majaji nyaeta anu bisa jarah ja Baetullah jeung ka Madinah.
Haji Hakeki nyaeta anu geus nganyahokeun kana hakekatna Baetullah jeung Rasulullah dina diri sorangan, karana rasulullah teu pupus. Upama pupus mah alam dunya ge moal aya, kapan gening Kangjeng Gusti Syarif Hidayat oge tiasa tepang di jalan tarekat. Jadi sanajan urang oge upama hayang jadi umat Rasulullah kudu bisa nyaho kana hakekatna Rasulullah nu kasebut Johar Awal tea. Sing kapanggih jeung tarekatna leleberannana tina para Wali.
NERANGKEUN UMAT RASULULLAH
Ari umat Rasulullah teh haq-haqna mah ngan aya opat, nyaeta :
1. Sahabat Abu Bakar Sidiq, Radiallohu Anhu
2. Sahabat Umar Bin Khatab, Radiallohu Anhu
3. Sahabat Usman Bin ‘Affan, Radiallohu Anhu
4. Sahabat ‘Ali Bin Abi Thalib, Karomallohu Wajhah
Sabab eta anu opat nu sagalang sagulung beurang peuting jeung Rasulullah, sarta didamel Sahabat (utusannana Rasulullah), tapi ayeuna sarerea oge meureun terang yen eta Sahabat anu opat teh geus parupus majajina mah, tapi hakekatna mah teu pupus, aya di badan manusa, kapan Rasulullah oge hakekatna oge aya di manusa.
1. Hakekat Abu Bakar nyatana Paningal
2. Hakekat Umar nyatana Pangdangu
3. Hakekat Usman nyatana Pangucap
4. Hakekat ‘Ali nyatana Pangangseu
Eta Paningal-Pangdangu-Pangucap-Pangangseu teh gaib kabeh teu aya rupana. Teh eta hakekatna Sahabat teh, anu matak eta Sahabat anu opat teh kudu nganyahokeun kana hakekatna Kangjeng Nabi Muhammad Sholallohu ‘alaihi wassalam, jeung kudu jadi hiji sing bisa ngarasa babarengannana beurang peuting jeung Rasulullah. Samangsa-mangsa geus teu ngarasa papisahna jeung Rasulullah, tetep jadi umatna. Tiap-tiap geus jadi umatna tangtu engke bakal disampurnakeunnana, didatangkeun ka Gusti Maha Suci (asalna), upama teu nyaho ayeuna mah ka Rasulullah sarta teu ngarasa ngahijina engkena oge pipisahan bae, nyawa urang moal salah deui tangtu balik deui ka dunya marakayangan jadi Jurig, Setan, Siluman atawa nitis-menitisna deui ka jalma atawa ka sato. Samangsa-mangsa nyawa manusa balik deui ka dunya tetep bakal cilaka asup ka Naraka, engke dina Kiamatna ieu alam dunya, karana ayeuna nyawa-nyawa manusa anu marakayangan tegesna teu bisa balik ka Allah. Ceuk basa ayeuna mah keur di Preventief, aya di alam Barjah tunggu-tunggu Landraad, engke inget bakal aya landratan nu leuwih gede dina Walyaumil Akhiri (kiamatna ieu alam dunya).
NERANGKEUN RUKUN IMAN ANU KAGENEPNA NYAETA
Wal qodri khairihi wasirrihi minallohi ta’ala
Sundana : Untung ala untung becik papasten ti Allah ta’ala atawa hade goreng ti Allah ta’ala.
Lebah dieu urang percayana teh ulah kaliru, kudu dipikir dilenyepan karana tadi Gusti Allah teh sifat Maha Suci. Piraku anu suci make bakal nyiksa, make bakal ngaganjar engke di Akherat, jadi ana kitu mah Gusti Allah ngadamelna manusa teh ngalap faedah, kersana rek ngaganjar jeung rek nyiksa. Lamun kitu mah moal tulus sucina Allah ta’ala teh, tapi urang kudu percaya kana dalil, urang kudu percaya kana ayana Sawarga Naraka atawa ngeunah teu ngeunah engke di Akherat, karana ayeuna ge di dunya kembangna geus karasa. Aya ngeunah jeung teu ngeunah, tapi Sawarga Naraka teh lain ti Allah tapi sategesna tina tekad ucap jeung pamolah urang keur waktu di dunya, sabab tadi Gusti Allah ngadamelna manusa teh sakali jadi, henteu nungtutan deui, geus Kun fayaakun breg sama sakali cukup teu aya kakurangannana. Tapi maparin cukup teh nyaeta maparin parabotna wungkul, naon parabot ti Allah ta’ala teh? Nyaeta anggahota saperti leungeun dua, suku dua, panon dua, ceuli dua, irung, baham jeung nafsu anu opat perkara (Amarah, Loamah, Sawiyah, Mutmainna). Kieu dawuhannana Allah ta’ala lamun maneh hayang ka Naraka tegesna hayang kana teu ngeunah, prak bae migawe ‘ala, nyaeta migawe kalakuan anu goreng, da kapan geus sadia parabotna ti Aing, aya Amarah Lowamah Sawiyah. Kitu deui lamun maneh hayang ka Sawarga tegesna kana kangeunahan, pek bae geura migawe becik, hartina migawe kalakuan anu hade, da kapan geus sadia parabotna ti Aing nyaeta nafsu Mutmainnah. Tah kitu sategesna mah pang aya Sawarga Naraka di dunya sumawona di Akherat oge, beunang nyieun tina tekad jeung pamolah urang waktu keur di dunya, kitu deui beubeunangannana oge moal keur batur, tetep keur milik sorangan, ti dunya nepi ka Akherat.
Jadi ku sabab eta ayeuna urang sarerea mangka ati-ati enggoning ngajalankeun parabot ti Gusti Allah teh. Kudu make budi jeung pamilih anu cukup, ulah rek ngagunakeun teuing parabot Amarah Lowamah Sawiah, kilangbara ari teu dipake pisan mah, atuh ulah loba-loba teuing, sakurang-sakurangna sing sama timbang jeung ngagunakeun parabot Mutmainnah. Karana sing awas, eta beubeunangan tina pagawean urang teh engke di Akherat ku Gusti Allah bakal ditetepkeun, sabeunang-beunangna tina pagawean urang ti pangumbaraan nyaeta di alam dunya, saboga-bogana moal pahili deui.
Kumaha atuh akalna supaya urang bisa ngalobakeun parabot Mutmainnah? Teu aya deui akalna lian ti urang kudu bisa nyalindung ka Allah ka Rasulullah, tegesna ku ma’rifat, tiap-tiap geus ma’rifat tangtu bisa ngarasa babarenganna beurang jeung peuting jeung Allah jeung Rasulullah. Tiap-tiap geus ngarasa teu pisah, Insya Allah bisa hade, ibadahna kalawan syah Nagara ge tangtu aman.
NERANGKEUN PASAL QUR’AN
Ari Qur’an teh aya opat perkara :
1. Qur’anul Majid
2. Qur’anul Karim
3. Qur’anul Hakim
4. Qur’anul ‘Adzim
Ieu Qur’an anu opat perkara disurahannana ku sahiji Ajengan kieu :
1. Qur’anul Majid, nyaeta Qur’an anu aya hurufna nu umum sok diaraji ku kaom Islam sadunya.
2. Qur’anul Karim, hartina Qur’an anu mulya, buktina nyaeta keneh bae Qur’an anu aya tulisannana, karana eta anu dimulyakeun ku kaom Islam saalam dunya.
3. Qur’anul Hakim, hartina Qur’an anu agung disebatkeun barangna eta keneh bae, Qur’an anu sok dibaraca, sabab eta anu diaragungkeun ku kaom Islam saalam dunya.
4. Qur’anul ‘Adzim, hartina Qur’an anu suci jeung langgeng, dituduh eta keneh bae buktina mahQur’an anu aya tulisannana, karana eta anu suci jeung langgeng hukumannana ti dunya nepi ka Akherat.
Tah kitu eta Qur’an anu opat perkara teh, disurahannana kunu Ahli Syara, jadi borong bae kajeun aya opat ngaranna, barangna mah eta-eta keneh bae.
Jadi ana kitu eta Qur’an tulisan teh dianggap Tapekong, karana kapan sidik Qur’an eta mah beunang nulis manusa, naha disebutkeun Qur’an anu mulya, anu agung, anu suci anu langgeng, kapan sidik Qur’an tutulisan mah keuna ku ruksak, jadi lamun kaom Islam keukeuh boga patekadan kitu, atuh teu beda jeung Agama Cina, sesembahannana Migustina kana barang anyar, turug-turug nu nyieunna oge nu anyar.
Ku sabab kitu muga dulur-dulur kaom Islam ulah kaliru, kieu ayeuna dihandap ku jisim kuring rek diterangkeun pasal eta Qur’an anu opat perkara teh.
1. Qur’anul Majid, eta mah cocog barangna, nyaet Qur’an majaji anu bukti aya hurufna, umum sok dibaraca ku sarerea kaom Islam.
2. Qur’anul Karim, hartina Qur’an anu Mulya, sategesna anu ngaran Qur’anul Karim teh buktina Panangan katut Ramo, karana kapan sidik jolna eta aksara teh tina Tangan jeung Ramo, jadi sategesna anu mulya teh nyaeta Panangan katut Ramona anu mimiti ngadamel eta Qur’an, cik saha anu ngayakeun eta Qur’an? Piraku teu kaharti, tah eta anu Mulya teh.
3. Qur’anul Hakim, hartina Qur’an anu Agung, nyaeta buktina teh Paningal, karana Panangan Ramo moal bisa nulis upama teu aya Paningal, jadi sateges-tegesna nu agung teh nyaeta Paningalna anu mimiti ngayakeun eta Qur’an.
4. Qur’anul ‘Adzim, hartina Qur’an Suci jeung Langgeng, nyaeta buktina Hirup, karana Paningal Tangan jeung Ramo moal bisa ngajadikeun upama teu aya Hirup, jadi sateges-tegesna anu suci jeung nu langgeng teh Hirupna nu mimiti ngayakeun eta Qur’an.
Ku sabab kitu urang oge ayeuna ngaji teh, lamun hayang tepi kana sucina lamun hayang tepi kana sampurnana. Eta Qur’an anu opat perkara teh, kudu diaji kabeh. Mimiti urang kudu daek maca Qur’anul Majid, nyaeta Qur’an majaji anu aya hurufna, tah eta bagian ilmu sare’at, sanggeus dibaca kudu terus diaji, nyaeta kudu dihartikeun pimaksudeunnana, sanggeus kaharti pimaksudeunnana, geura teangan jeung pigawe tarekatna sangkan karasa, sabab eta Qur’annul Majid teh tuduh jalan pikeun nganyahokeun ka Allah ka Rasulullah, jalanna teu aya deui lian ku tarekat, nyaeta Qur’annul Karim, hartina kudu ngaji pagawean tangan jeung ramo urang anu sakira bakal tepi ka Allah ka Rasulullah. Karana Gusti Allah maparin leungeun jeung ramo ka manusa teh, lain kudu dipake ngajadikeun kana barang dunya anu keuna ku ruksak bae, tapi jeung kudu dipake ngajadikeun jalan keur nganyahokeun ka Allah ka Rasulullah, supaya tangan jeung ramo urang teh jadi Mulya, karana aya dalilna :
Asho biahum fii adzaanihim minasshowaiki
hadzarol mauti walahu muhitun bil kaafiriin
Kieu pisundaeunnana : Lamun tangan jeung ramo maneh teu dipake nyieun jalan maot, tetep tangan jeung ramo maneh martabat ramo hewan, kafir tetep bakal ka Naraka.
Tina Qur’anul Karim kudu naek deui kana Qur’anul Hakim bagian hakekat, nyaeta kudu ngaji pagawean paningal urang anu sakira bakal hakim tegesna kana barang langgeng tea, nyaeta kana hakekatna Allah jeung Muhammad, karana Gusti Allah maparin awas paningal ka manusa teh lain bae kudu dipake kana ngawaskeun barang anyar anu keuna ku ruksak bae, tapi jeung kudu dipake ngawaskeun kana hakekat Allah jeung Rasulullah, nyaeta anu kasebat Qur’anul ‘Adzim anu langgeng tea atawa sifatna hirup, bibitna tujuh bumi tujuh langit sarawuh eusina kabeh. Tah didinya urang oge asalna jadi sategesna ngaran ma’rifat ka Allah teh nyaeta anu geus nyaho kalawan Hakim kana hakekat Allah jeung Muhammad tegesna Jauhar Awwal. Tapi mangkade kaliru,bisi netepkeun Jauhar Awwal teh kana caangna Panonpoe anu katingal ku panon kapala, eta mah Jauhar Firid bagian Sawarga Loka (Dewa), tempatna di Gunung Himalaya. Perkara Johar Awal sajati mah nyaeta anu kasebut Johar Latif, tegesna gaib moal bisa katingal ku panon kapala, ceuk dalilna kieu :
Ru’yatullaahi ta’ala fii dunya bi’ainil qalbi
Hartina : Ningali hakekatna Allah ta’ala di dunya ku awasna ati, tegesna ku hakekatna Rasulullah, sabab sifat jalma mah moal aya anu bisa ma’rifat ka dinya, karana jelema mah ngan ukur dipake tempat ningalina Rasulullah ka Allah ta’ala. Samangsa-mangsa wujud geus bisa dipake tempat ningalina Rasulullah ka Allah ta’ala, tangtu ramo urang bisa nyaritakeun yen geus ngaku nyaho ka Allah ta’ala, lantaran geus dibejaan (dipasihan terang) ku Rasulullah, jadi urang mah kabawa nyaho kabawa ni’mat ku Rasulullah, ti dunya nepi ka Akherat, moal sulaya deui sabab geus tetep jadi umatna Rasulullah. Karana ti ayeuna oge geus teu ngarasa pisahna jeung Rasulullah, lantaran wujud teh beurang jeung peuting dianggo bae tempat ku Rasulullah ningali ka Allah ta’ala. Samangsa-mangsa geus ngarasa babarengan beurang peuting jeung nu suci, Insya Allah tekad jeung laku teh lila-lila kabawa suci. Setan-setan ge moal dareukeut, tapi kitu soteh nu ma’rifat kalawan tauhidna, ari teu jeung tauhidna mah sulaya bae, sanajan geus boga tarekatna. Teu ngarasa sieun teu ngarasa isin, jongjon bae tekad jeung lakuna sakama-kama, jadi nu kitu teh ma’rifatna, ma’rifatna Mikung, tangtu di dunyana ge moal meunang safa’at ti Rasulullah, di dunyana moal lepot ti kasusah, kabendon ku nu Maha Suci. Ibarat lampu dikurungan ku semprong anu kotor geus tangtu kaluarna oge poek, da kudu suci pasuci-suci, suci eusina, suci cangkangna, kakara jadi, di dunyana moal lepot tina kani’matan, di Akherat pon kitu deui.
Ku sabab eta poma pisan dulur-dulur anu geus boga jalan ka-ma’rifatan , tekad jeung laku goreng teh kudu dijaga bener-bener, ulah darapon nyaho bae, tapi kudu jeung dibarengan ku lakuna jeung tekadna anu hade, sabab lamun urang ngalakonan pagawean ma’siat ngalanggar hukum Syara, tangtu urang gancang dibendonna ku Maha Suci langkung beurat, hukuman bongan nyaho, beda deui jeung nu tacan nyaho, saperti di dunya oge, upama urang Kampung maling hayam, dihukumna ngan ukur di denda atawa di bui saminggu, coba lamun Wadana maling hayam hiji, tangtu leuwih beurat hukumannana, jaba ti leupas pangkatna teh, jeung bari dihukum tikel dua tilu ti si Kampung tadi. Hukuman bongan geus nyaho kana artikalna, komo anu geus nyaho ka Allah ta’ala mah, sing inget perjangjian Guru Mursyid (Guru nu geus inkisaf ka Pangeran) ibadah babarengan doraka pipisahan.
AYEUNA NERANGKEUN MARTABAT ALAM TUJUH
(Nganggo rucatan engangna kecap)
1. Alam Ahadiyat huruf Al
2. Alam Wahdat huruf lah
3. Alam Wahidiyat huruf Mu
4. Alam Arwah huruf ham
5. Alam Ajsam huruf mad
6. Alam Misal huruf A
7. Alam Insan Kamil huruf dam
Dua lubang hidung tasydidx belahan d bwh hidung baris atasx
Dan mulut adlh dalnya
Nah itu dr secara tanajjus/turun
Dan skrg pegang mulut km brhuruf alif hidung lam awal mata kiri lam akhr
Dua kening tasydidx dan di antara dua kening baris tas tasydit
Dan mata kanan huruf ha
Jd jk d baca secara turun brtuliskn muhammad dan keatas allah
Buktina alam dunya ge eusina ngan tujuh poe, hakekatna nyaeta alam nu kasebat diluhur, tegesna alam tujuh teh lalakon Allah-Muhammad-Adam, ku sabab eta wajib dikanyahokeunnana ku sarerea. Upama urang arek nyusul kana asal. Sabab lamun teu dikanyahokeun ti ayeuna jalan-jalanna jeung barang-barangna, atuh tangtu bakal sasab, moal bisa balik deui kana asal, sabab teu kapanggih deui jeung jalanna waktu tadi turun-turunna ti Akherat ka alam dunya.
Ayeuna eta martabat alam tujuh teh, ku jisim kuring rek diterangkeun sarta make ibarat kalawan dibuktikeun ku gambar, supaya gampang dihartoskeunnana.
Tafsirna
A. Nyaeta alam Ahadiyat, martabat nu Maha Suci, dalilna Dzat Laisa Kamishlihi, hartina dzat anu teu aya upama.
Bakat kumaha atuh matak teu beunang diupamakeun? Naha bakating ku kawasana? Atawa bakating ku agungna? Atawa bakating ku hiji-hijina?
Upama bakating ku kawasa, na kapan dina zaman eta mah teu acan aya dadamelannana, karana ngaran kawasa teh kudu bukti heula nu didamelna. Kapan dina dina alam Ahadiyat mah sumawona manusa, Akherat jeung alam dunya ge tacan aya.
Upama bakating ku agungna, da tacan aya nu hina dina di alam Ahadiyat mah, karana aya basa agung teh saenggeusna aya anu hina.
Upama bakating ku hiji-hijina, da kapan teu acan aya dua zaman eta mah, sabab ari hiji teh saenggeusna aya nu loba.
Kumaha atuh pihartieunnana? Supaya eta dalil Dzat laisa kamishlihi teh jadi uni? Kieu upama mufakat mah. Nu matak alam Ahadiyat disebut dalil Dzat laisa kamishlihi, hartina dzat anu teu aya upama, sategesna nyaeta bakating ku suci, hartina beresih teu aya sifat-sifat acan sumawonna jenengannana. Naha rek diupamakeun jeung naon upama teu aya sifatna? Sabab disaksian deui ku dalil nu Maha Suci teh Bilaa Haifin, hartina teu warna teu rupa, teu beureum teu hideung, teu poek teu caang, Bilaa Makanin, hartina teu arah teu engon, teu di kulon teu di wetan, teu di kaler teu di kidul, teu di luhur teu di handap, tah kitu katerangannana, nu matak nu Maha Suci teu beunang diupama-upama, sumawonna di engon-engon, dituduh diditu didieu, lantaran kaburu lain sabab kahalangan ku bukti.
B. Alam Wahdzat martabat sifatna nu Maha Suci. Jadi dina alam Wahdzat mah nu Dzat Laisa teh jadi Dzat Sifat, rupana caang padang, nyaeta nu kasebut Jauhar Awwal. Jauhar hartina Cahya, Awwal hartina mimiti. Jadi nya eta nu pangheula-heulana aya samemeh Bumi jeung Langit, sumawonna manusa. Tah eta Johar Awal teh nu kasebut hakekat Muhammad tea, kapan ceuk Hadist oge Muhamad teh awal-awalna pisan, sabab Johar Awal teh Nur, tegesna cahyana nu Maha Suci. Malah ceuk para Wali mah Sagara Hirup atawa Sajatining Syahadat, karana gulungna Dzat jeung Sifat atawa Allah jeung Muhammad dina hakekat.
C. Alam Wahidiyat, martabat Asmana nu Maha Suci, kajadian tina Jauhar Awwal alam Wahdzat tadi bijil deui sorotna jadi cahaya opat rupa nyaeta
Narun cahya Beureum
Hawaun cahya Koneng
Maun cahya Bodas
Turobun cahya Hideung
Jadi eta cahya anu opat perkara teh, nu disebut Nur Muhammad, ari Muhammadna mah di Johar Awal, barang eta Nur Muhammad cahya opat perkara teh. Disebutna Hakekat Adam, nyaeta Asmana nu Maha Suci.
Cahya nu beureum hakekatna lafad Alif
Cahya nu Koneng hakekatna lafad Lam Awal
Cahya nu Bodas hakekatna lafad Lam Akhir
Cahya nu Hideung hakekatna lafad He
Jauhar Awwal jadi hakekatna lafad Tasjid
Sare’atna jadi lafad Allah, jadi eta cahya nu kasebut di luhur teh, nu ngajadikeun bibit tujuh Bumi tujuh Langit sarawuh eusina kabeh, sanajan Agama oge ti dinya bae.
Ayana Syahadat nyaeta ku ayana Johar Awal
Ayana Sholat nyaeta ku ayana Cahya Beureum
Ayana Zakat nyaeta ku ayana Cahya Koneng
Ayana Puasa nyaeta ku ayana Cahya Bodas
Ayana Munggah Haji nyaeta ku ayana Cahya Hideung
Sanajan waktu oge aya 5 waktu
Shubuh bagian Nabi Adam
Lohor bagian Nabi Nuh
Asyar bagian Nabi Ibrahim
Maghrib bagian Nabi Musa
Isya bagian Nabi Isya
Pertingkahna Sembahiyang oge 5 perkara
Nangtung
Takbiratul Ikhram
Ruku
Sujud
Lungguh
Sahabat oge aya 4 ka 5 Kangjeng Nabi
Sahabat Abu Bakar Ash-Sihidiq
Sahabat Umar bin Khatab
Sahabat Usman bin Affan
Sahabat Ali bin Abi Thalib
Kangjeng Rasulullah
Di Mekah aya Imam 4 ka 5 Baitullah
Iman Syafi’i
Imam Hanafi
Imam Hambali
Imam Maliki
Baitullah
Tah gening sidik kabeh oge tina Asmana Allah, Hakekatna nyaeta Nur Muhammad, cahya 4 perkara kalima Jauhar Awwal.
D. Alam Arwah, martabat Af’alna nu Maha Suci, nyaeta Af’alna Allah ta’ala ngajadikeun ieu alam dunya. Kieu ceuk ilmu akal mah ngadamelna teh.
Ibarat dina Bioskop mah nyaeta Istijradna bangsa Walanda, alam Wahdat nyaeta Johar Awal teh lir ibarat listrikna, ari Nur Muhammad Alam Wahidiat ibarat kacana.
Narun teh ibarat Kaca Beureum
Hawaun teh ibarat Kaca Koneng
Maun teh ibarat Kaca Bodas
Turobun teh ibarat Kaca Hideung
Barang eta kaca anu opat rupa disorot ku Johar Awal, kajadian bijil kalangkangna.
Tina Kaca Beureum jadi Seuneu Alam Dunya
Tina Kaca Koneng jadi Angin Alam Dunya
Tina Kaca Bodas jadi Cai Alam Dunya
Tina Kaca Hideung jadi Bumi Alam Dunya
Ku kawasa-kawasa Allah ta’ala bleg bae jadi ieu alam dunya, nyaeta Jagat Kabir, jadi sategesna alam dunya teh kajadian tina Nur Muhammad.
E. Alam Ajsam, martabat manusa. Sanggeusna ngadeg ieu alam dunya, Gusti nu Maha Suci bade ngersakeun deui midamel alam majaji, terus nimbalan Malaikat, miwarang turun ka alam dunya, kudu nyokot aci seuneu, aci angin, aci cai, aci bumi. Gancangna geus beunang eta aci-aci nu opat perkara teh terus didamel .
Aci Bumi kajadian kulit bulu Adam
Aci Seuneu kajadian Getih daging Adam
Aci Cai kajadian urat balung Adam
Aci Angin kajadian otot sungsum Adam
Ku kawasana Allah ta’ala, jleg bae jadi dalil Muhammad, Mim-He-Mim-Dal, nyaeta :
Cahya nu hideung jadi hakekat lafad Mim Awal
Cahya nu Bodas jadi hakekat lafad He
Cahya nu Koneng jadi hakekat lafad Mim Akhir
Cahya nu Beureum jadi hakekat lafad Dal
Johar Awal jadi hakekat lafad Tasjid
Sare’atna nya jadi lafad Muhammad atawa sabalikna tina lafad Allah.
Mim Awal lafad Muhammad sategesna Sirah
He lafad Muhammad sategesna Dada
Mim Akhir lafad Muhammad sategesna Udel
Dal lafad Muhammad sategesna Suku
Tapi teu acan bisa usik malik, ngagoler saperti Golek, gancang terus diliangan opat liang, nyaeta di Panonan, di Cepilan, di Pangambungan, di Bahaman. Terus eta liang diasupan ku sorotna Nur Muhammad, kajadian bisa usik malik eta Adam atawa Jagat Shagir teh. Jadi sidik pisan ayeuna oge hirupna manusa teh sare’atna ku ayana cahya, kitu deui maotna manusa teh ku teu ayana cahya. Samangsa-mangsa geus teu aya cahyana Si Jasad atawa Jagat Shagir, geus teu aya kakuatannana, buktina gancang buruk.
Kitu deui ieu oge Jagat Kabir, nyaeta alam dunya pang kuatna teh, ku diangliputi ku sorotna Nur Muhammad, jadi moal salah deui engke oge kiamatna ieu Jagat Kabir (alam dunya) saperti manusa (Jagat Shagir) bae, dicandak deui cahyana, nyaeta Panonpoe Bulan Bentang, tangtu bae ieu alam dunya ruksak, atuh tinggal naonna? Tina Bumi tinggal poekna, Seuneu tinggal panasna, Cai tinggal tiisna, Angin tinggal hawana. Saha anu bakal nyicingan eta Naraka? Teu aya deui anu bakal nyicingan teh nyaeta Idajil La’natullah tea, sakanca-kancana sakur nyawa manusa anu henteu barisa balik deui ka Allah ta’ala. Sabab keur di dunyana beunang ku panggoda Setan, lantaran teu Iman ka Allah ka Rasulullah.
Karana eta Idajil teh, tadina mah Malaikat kakasihna Allah ta’ala. Pangna dibendon ku Allah ta’ala, lantaran samemeh aya Adam, dipiwarang ngeusian ieu alam dunya, tapi dijangjianna lilana di alam dunya ngan sarebu taun. Ku sabab Malaikat Idajil ngarasa betah di alam dunya, teu hayangaeun deui balik ka Sawarga nepi ka tilu rebu taun, tah didinya mimitina dibendonna ku Allah ta’ala, jadi geus teu meunang balik deui ka Sawarga, kudu tetep di alam dunya bae. Tapi engke bakal ditetepkeun dina dasar Naraka sanggeus kiamatna ieu alam dunya, bakating ku bedegongna sang Idajil, manehna sanggup bae tapi nyuhunkeun idin rek ngagoda ka anak putu Adam, pibatureun manehna di Naraka. Gusti Allah ngidinan, hade tapi saha-saha anu teu Iman ka Aing jeung ka Rasulullah.
Ayeuna rek malikan deui pasal Adam, tadi diluhur ku jisim kuring geus dicaritakeun, anu didamel Adam majaji teh, tina acina seuneu, angin, cai, bumi, bilih bae anu ngaos sareng anu ngadangukeun ieu kitab nyangka saperti seuneu, angin, cai, bumi teh diperes saperti nyieun aci sampeu, saenyana lain kitu. Jadi anu kasebut aci seuneu, angin, cai, bumi teh buktina nyaeta sakur anu jaradi dina teneuh, saperti tatangkalana nu gede anu leutik, karana kapan sidik bisana ngagedean tatangkalan teh ku opat perkara. Hiji ku cicing dina taneuh, dua kudu kacaian, tilu kudu kaanginan, opat kudu kapanasan, cacakan karek ku kahieuman oge gening tara jadi buah. Jadi ku sabab eta tatangkalan lila cicingna di bumi, lila kacaiannana, lila kaanginannana, lila kapanasannana. Jadi eta hawana asup kana tatangkalan, sanggeus gede tangkalna, nya terus bijil buahna, tah eta bubuahan teh bakating wujud Adam, sanajan urang oge asal ti dinya bae, ngan bedana Adam mah didamel ku Allah ta’ala barang kadieuna mah saenggeusna aya Adam jeung Babu Hawa, atawa Indung Bapa urang, bubuahan teh didahar heula nya kajadian aya Wadzi, Madzi, Mani, Maningkem. Barang eta Wadi, Madi, Mani, Maningkem tepung, tegesna kontak jeung sorotna Nur Muhammad cahya nu opat perkara tea, nya kajadian kempel ngajadi Jabang Bayi di jero beuteung Indung. Ari nu teu jadi mah nyaeta anu teu kontak, tegesna henteu tepung jeung Nur Muhammad (Roh). Sabab tadi ge Allah ta’ala teh wenang, wenang ngajadikeunnana jeung wenang teu ngajadikeunnana. Manusa mah teu aya kakawasaan ngan ukur jadi lantaran pikeun ngajadikeun piwadaheunnana Roh bae, nyaeta tina sakur anu dituang, karana Indung Bapa urang upama teu barang tuang moal kajadian aya cimanina.
Kala waktu orok dijero beuteung teu acan aya nyawana, ngan kakara aya hirup wungkul, nyaeta roh suci tea, numatak teu acan aya rasa naon-naon barang gubrag kaluar. Roh suci kontak, hartina tepung jeung hawa ieu alam dunya. Nyaeta hawana tina bumi, seuneu, cai, angin. Nya kajadian eta orok aya nafasna atawa sifatna nyawa. Hakekatna nyawa nyaeta rasa jasmani, dina waktu eta panon buncelik teu acan aya awasna, ceuli molongo teu acan aya dengena, irung teu acan aya angseuna, sungut teu acan bisa nyarita ngan karek aya sorana bae. Barang geus dibere barang dahar nyaeta cisusu atawa daharan naon bae, nyaeta tina acina bumi seuneu, cai jeung angin, jadi eta aci nu opat perkara teh kajadian deui acina, nyaeta ngajadi getih opat perkara nu disebut Roh Jasmani, tuluy eta getih surup sinurup.
Getih hideung kajadian tina aci bumi sumurup kana kulit, nya ngarubakan kulitna orok. Hawana kaluar bijilna kana baham, watekna bisa ngomong. Getih nu beureum kajadian tina aci seuneu, sumurup kana daging, nya ngagedean dagingna orok. Hawana kaluar bijilna kana ceuli, watekna bisa ngadenge.
Getih nu bodas kajadian tina aci cai, sumurup kana tulang, nya ngagedean tulang (balung) orok. Hawana kaluar bijil kana panon watekna bisa ningali aya awasna.
Getih anu koneng kajadian tina aci angin, sumurup kana sungsum nya ngalobaan sungsumna orok. Hawana kaluar bijil kana irung watekna bisa ngambeu.
Sanggeusna eta orok geus rubak kulitna gede dagingna, gede tulangna loba sungsumna, kaluar deui hawana nyaeta nafsu opat perkara, Amarah-Lowamah-Sawiyah-Mutmainnah, nyaeta buktina sagala kahayang anu hade anu goreng.
Tuh gening bukti ngagedeannana jasad teh, sanajan tanaga pikiran, akal sumawona paningal, pangrungu, pangucap, pangangseu, teu aya deui anging ku pitulungna roh Seuneu Cai Angin Bumi. Naon sababna pang nulung kitu teh? Teu aya deui pang kajadian sagala ti dinya teh, supaya eta parabot-parabot teh kudu digunakeun dipake parabot ibadah jeung kudu dipake parabot keur nyieun jalan pikeun nganyahokeun ka asalna, nyaeta ka Allah supaya manehna kabawa sampurna, tegesna kabawa balik deui ka Allah, karana anging manusa anu katetepan Agama, manusa anu katetepan Elmu, anu bakal bisa nyampurnakeun roh-roh saalam dunya kabeh oge pada arasup ka manusa. Sumawonna rohna Bumi Seuneu Cai Angin eta mah sapopoena, sanajan roh-rohna hewan nu halal nu haram nu bersih nu najis, eta sakabeh oge pada arasup bae ka manusa.
Kieu jalan-jalanna, saperti bangsa tatangkalan (kai) bener sare’atna mah teu didahar ku manusa, tapi kapan sok dipake nyuluhan sangu atawa naon bae tangtu eta rohna asup kana sangu. Numatak jadi beda rasana waktu tadi keur beas keneh jeung geus jadi sangu. Kitu deui bangsa hewan anu haram anu najis oge milu arasup bae, puguh ari jinisna mah teu didahar, tapi upama Anjing Babi paeh di cai tangtu bangkena dihakan ku lauk cai, lauk cai asup deui ka manusa, jadi sidik manusa teh jadi cukang keur mareuntas roh-roh sa alam dunya balik deui ka Allah ta’ala.
Ku sabab eta sidik Gusti Allah mah suci tetep teu nyiksa teu ngaganjar, sateges-tegesna anu bakal nyiksa teh, nyaeta roh-roh tina sagala rupa anu geus asup ka manusa, ku lantaran teu dibawa balik deui ka Allah ta’ala. Rohna seuneu bakal jadi Naraka Panas, rohna cai engke bakal jadi Naraka Tiis, rohna bumi engke bakal jadi Naraka Poek, rohna hewan engke bakal nyeureudan atawa ngegelan kana nyawana manusa.
F. Alam Misal, martabat elmu, saha-saha manusa di dunyana geus ma’rifat kana asal wujudna, nyaeta Sagara Adam (C) tadi, eta elmuna geus tepi kana pangkatna Misal, hartina geus nyaho kana asal nyaeta sifatna cahya beureum koneng bodas hideung, engke dina maotna bakal asup ka Sawarga, tegesna dina kani’matan anu teu aya babandingannana sarta langgeng teu aya putusna.
G. Alam Insan Kamil, martabat kasampurnaan. Samangsa-mangsa manusa di dunyana geus bisa ma’rifat kana sifatna Allah ta’ala nu kasebut Johar Awal tea, atawa alam Wahdat (B) tadi, elmuna geus tepi kana pangkat Insan Kamil hartina Manusa Sampurna, engke dina maotna bakal jatoh kana pangkat Kamil Mukamil, hartina sarupaning sampurna, beak rasana, beak jasmanina, jadi Dzat Laesa Kamishlihi deui, saperti tadi samemeh urang turun ka alam dunya.
TAMAT
*) Dina ieu kitab nerangkeun Rukun Iman mung diterangkeun anu kagenepna wungkul. Upami palay uninga nu langkung terang kana hiji-hijina, Rukun Agama, Rukun Islam, Rukun Iman, kedah ngaos Layang Muslimin-Muslimat jilid I-II-III-IV.
Sumber dari Torekat Hikmaliyah
Diposkan oleh IRFAN DAN ARA BLOG'S di 23.58
Langganan: Poskan Komentar (Atom)


text:
Kalong
Kalong atawa lalay mangrupakeun mamalia dina ordo Chiroptera. Nu jadi ciri téh yén anggota awak hareupna mekar jadi jangjang, ngajadikeun ieu sato jadi hiji-hijina mamalia nu bisa hiber (mamalia lianna kawas bajing hiber mah bisa sotéh ukur ngalayang, lain hiber dina harti sabenerna). Kacap Chiroptera téh tina basa Yunani nu hartina "leungeun hiber". Kalong kabagi kana 1.100 an spésiés nu sumebar saalam dunya: kira 20% ti sakabéh spésiés mamalia.
Kira 70% kalong sipatna inséktivora, sedengkeun sésana mah ngahakan bungbuahan (atawa cairanana), nyeuseup getih (tilu spésiés), jeung ngamangsa vertebrata. Kalong-kalong ieu ngawengku kalong irung daun (Phyllostomidae) ti Amérika Tengah jeung Kidul, sarta kalong bulldog (Noctilionidae) nu ngahakanan lauk. Kalong jurig (ghost bat, Macroderma gigas) ti Australia mangrupakeun salah sahiji conto spésiés karnivora nu ngamangsa kalong lianna.
Aya sababaraha spésiés kalong leutik nu boga peran dina penyerbukan sababaraha rupa kembang tropis. Malah, kiwari geus kapanggih yén aya loba tutuwuhan tropis nu gumantung ka kalong téh lain ukur nalika penyerbukan, tapi ogé pikeun nyebarkeun sikina.
Daptar eusi
Klasifikasi[édit | édit sumber]
Kalong digolongkeun kana dua subordo:
- Megachiroptera (kalong badag, macrobat)
- Microchiroptera (kalong leutik, microbat)
Anapon ciri nu ngabédakeunana, nyaéta
- Mikrokalong maké éholokasi, sedengkeun mégakalong mah henteu (iwal Rousettus jeung dulurna nu henteu).
- Mikrokalong teu sihungan, boh dina huntuna atawa dina jangjangna.
- Ceuli mikrobat teu ngabentuk cingcing nutup, tungtungna misah handapeun ceuli.
- Mikrokalong teu buluan (rambut).
- Mégakalong dahar bungbuahan, madu, atawa sari kembang, sedengkeun mikrokalong dahar serangga, getih (saeutik getih sato), mamalia leutik, jeung lauk, gumantung ka éholokasi pikeun navigasi jeung nyiar mangsa.
Bukti genetik nunjukkeun yén sababaraha mikrokalong ("Yinochiroptera") leuwih deukeut ka mégakalong batan ka mikrokalong lianna ("Yangochiroptera"). Aya sababaraha bukti morfologis nu nuduhkeun évolusi Megachiroptera misah ti Microchiroptera. Mun nuturkeun téori ieu, Microchiroptera bakal teu puguh pancakakina. Mun adaptasi hiber dikaluarkeun tina analisis kladistik, Megachiroptera jadi ngahiji jeung primata dumasar fitur anatomis nu teu sarupa jeung Microchiroptera.
Sacara tradisional, kalong dihijikeun jeung golongan Scandentia, Dermoptera, jeung primata dina superordo Archonta alatan kamiripan antara Megachiroptera jeung mamalia ieu. Tapi, studi molekulér nempatkeun ieu sato salaku dulurna Fereuungulata, golongan nu ngawengku karnivora, Pholidota, Perissodactyla, Artiodactyla, jeung paus.
- ORDO CHIROPTERA
- Subordo Megachiroptera (kalong badag)
- Subordo Microchiroptera (kalong leutik)
- Superfamili Emballonuroidea
- Superfamili Rhinopomatoidea
- Rhinopomatidae (Kalong Buntut-beurit)
- Craseonycteridae
- Superfamili Rhinolophoidea
- Superfamili Vespertilionoidea
-
-
- Superfamili Molossoidea
- Superfamili Nataloidea
- Superfamili Noctilionoidea
- Noctilionidae
- Mystacinidae
- Mormoopidae
- Phyllostomidae (famili ieu ngawengku kalong vampir
-
Baranahan[édit | édit sumber]
Kalong mah anakanana hiji-hiji unggal taunna. Anakna biasana mah cicing dina sayangna (nu bisa baé dieusi ku sababaraha indung-anak), najan kadang bisa nangkod ka indungna. Indung kalong ieu bisa apal ka anakna ti antara jutaan anak kalong lianna.
Pangabisa kalong pikeun hiber sipatna kongenital, tapi ari pas borojol mah jangjangna leutik teuing. Mimiti bisa mandiri dina umur 6-8 minggu, sarta nincak sawawa dina umur dua taunan.
Kabiasaan jeung paripolah[édit | édit sumber]
Struktur sosial kalong mah rupa-rupa, aya nu nyorangan, aya ogé nu ngoloni guha nu dieusi ku jutaan kalong. Struktur sosial fisi-fusi ogé aya.
Véktor rabiés[édit | édit sumber]
Jihat budaya[édit | édit sumber]
Rujukan[édit | édit sumber]
- Bat, Wikipédia édisi basa Inggris (21 Maret 2006).
- Greenhall, Arthur H. 1961. Bats in Agriculture. A Ministry of Agriculture Publication. Trinidad and Tobago.
- Nowak, Ronald M. 1994. " Walker's BATS of the World". The John Hopikins University Press, Baltimore and London.
- John D. Pettigrew's summary on Flying Primate Hypothesis
Baca ogé[édit | édit sumber]
Tumbu kaluar[édit | édit sumber]
- Arkansas Bat Rescue Network
- United States Bat Rescue
- Bat Conservation International website
- Bat World Sanctuary
- Texas Parks and Wildlife Bat Page
- University of Michigan Museum of Zoology
- Tree of Life
- Flying Fur
- Bats make up 20% of mammals
- The Bat Conservation Trust
- Adopt-a-Bat
- Organization for Bat Conservation
- Illustrated Identification key to the (micro)bats of Europe (baca "Recent publications")
- Lubee Bat Conservancy
- Bats from Brazil
- General text on bats


text:
Asep Sunandar Sunarya ……….
Lahir 3 September 1955 di Kampung Jelekong, Kacamatan Baleendah, 25 km arah kidul Kota Bandung. Ngaran leutikna nyaeta Sukana, anak katujuh ti tilu belas dulur kulawarga Abah Sunarya; anu dipikawanoh dalang legendaris di wewengkon Pasundan. Salain Asep Sunandar Sunarya, anak Abah Sunarya sejenna anu profesina jadi dalang nyaeta Ade Kosasih Sunarya, Iden Subasrana Sunarya, Ugan Sunagar Sunarya, Agus Muharam, sarta Imik Sunarya. Asep Sunandar Sunarya dalang wayang golek kahot anu nyiptakeun si Cepot. Kalayan karyana eta, manehna pantes disebut nu ngadobrak jagat wayang golek di Indonesia. Salain si Cepot, wayang buta oge dijieun sakitu rupa, ku kituna rupa-rupa wayang buta bisa ngalakukeun hal-hal anu unik, misalna sirahna beulah atawa buta nu bisa ngakod wayang budak. Asep Sunandar Sunarya dipuji sarta oge dikritik kana karya terobosanna eta. Tapi, kritikan eta beuki nambah sumanget kreativitasna. Hal ieu ngabuahkan hasil, ngaranna beuki populer. Utamana sanggeus Asep ngahontal jawara dalang pinilih I Jawa Barat dina taun 1978 jeung taun 1982. Saterusna taun 1985, manehna ngahontal jawara umum dalang tingkat Jawa Barat sarta meunangkeun Bokor Kencana. Pangakuan luhur hasil kreativitasna dina ngadalang, lain wae datang ti masarakat Jawa Barat sarta Indonesia, tapi oge ti luar negeri. Asep Sunandar Sunarya kungsi jadi dosen luar biasa di Institut International De La Marionnete di Charleville Perancis. Ti institut eta manehna meunang gelar profesor. Tempat padepokanna, Padepokan Giri Harja dina taun 1987 diresmikeun jadi Pusat Belajar Seni Pedalangan ku Menteri Penerangan RI anu dina waktu eta dijabat Harmoko. Ayana Padepokan Giri Harja pohara pangaruh ka prestasi, kreasi, sarta, motivasi dalang Asep Sunandar Sunarya minangka Dalang Wayang Golek Kontemporer Ti leutik keneh, utamana nincak rumaja, Asep Sunandar Sunarya geus boga ambisi jadi dalang. Ku kituna, satamat SMP, manehna nuturkeun atikan padalangan di RRI Bandung. Cacak bapana saurang dalang legendaris di kampungna, Asep milih diajar dalang ti Cecep Supriadi di Karawang. Beda jeung dalang samemehna, anu ngadalang di tempat-tempat nu husus, Asep malahan leukeun ngasosialisasikan wayang golek anu inovatif ka kampus-kampus, hotel-hotel, gedong-gedong sarta televisi. Usahana ngabuahkan hasil. Wayang golek populer di sagala rupa tempat. Penampilanna dipikaresep ku panongton boh budak ngora oge kolot. Popularitas Asep Sunarya oge beuki luhur. Manehna teu ngan saukur sok diondang pentas ngadalang di dalam negeri, tapi oge ngalanglangbuana ka Benua Asia, Amerika, sarta Eropa. Gaya pertunjukan wayang golek Asep Sunandar Sunarya mangrupa nuansa anyar anu lahir di lingkungan Dinasti Sunarya. Hal anu paling dipikaresep ku masarakat sarta mangrupakeun ciri hasna. Asep Sunandar Sunarya katelah kaahlianana dina ngokolakeun gerak atawa sabetan wayang kalayan tampilan humor atawa banyolan anu sentimentil, luwes, sarta seger.
Profil Asep Sunandar Sunarya
Alamat : Giri Harja RT 01/01 Kel. Jelekong Kec. Baleendah Kab. Bandung
1962 – 1968 : SD Cangkring
1968 – 1971 : SMP Pasigaran
1975 – ayeuna: Dina waktu sataun minimal ngayakeun 120 kali pertunjukan, malah ti 1976 depi 1987 kungsi ngeusi pertunjukan wayang golek salila 6 bulan noron.
1978 : Juara Pinilih I Binojakrama sa-Jawa Barat.
1982 : Juara Pinilih I Binojakrama sa-Jawa Barat.
1984 – 2001: Ngadegkeun Yayasan Pedalangan Giri Harja.
1985 : Juara Umum Binojakrama sa-Jawa Barat.
1989 : Ngayakeun muhibah ka Amerika dina raraga pementasan wayang golek. 1992 : Miluan Festival Wayang (Teater Boneka) di Perancis.
1993 : Jadi Dosen Kehormatan di Institut International de La Marionnette di Charleville Perancis.
1994 : Ngurilingan Eropa dina raraga pementasan wayang golek.
1994 – 2004 : Ngeusi program acara “Asep Show” di Televisi Pendidikan Indonesia (TPI) unggal bulan Ramadhan.
2001 : Muhibah ka Inggris dina raraga pementasan wayang golek di 12 kota bareng jeung Asian Music Circuit (AMC).
2005 : Ngeusi program acara Pementasan Wayang Golek unggal malem Minggu di Televisi Pendidikan Indonesia (TPI) lobana 36 episode. Selain jadi dalang, Asep meunangkeun panghargaan ti sababaraha instansi jeung panghargaan ti Presiden Soeharto, nyaeta Tanda Kehormatan Satyalencana Kebudayaan.
- Posted in: TATAR SUNDA
22 Komentar
-
saya tertarik untuk bekerjasama dalam produksi wayang golek. minta no telp nya.nomor hp saya 085220911115
-
Mohon informasi, apakah wayang golek disana dijual? kalo dijual kmn ya sy bisa menghubungi? Trima kasih
-
ass punten bade tumaros,rencana tahun 2011 abdi hoyong nanggap wayang golek di tasikamalaya, kinteun kinteun perkawis harga kumaha nya?
nuhun
asep mulyana
02193886624
-
punten bade tumaros, pami crew di padepokan giriharja3 saha wae? kegiatan abah asep ayena naon wae
-
ti kapungkur keneh abi hyng pnak sarng bah asep sunandar,, namung abi mah cuma jalmi alit kintn”na abi tiasa pnak moal nya.? Seu’eur prtarosan dina manah abi seputar kahirupan abi,, abi yakin cuma abah asep sunandar anu tiasa ngawaler sagala na..! Upami hyong ngawangkong sarang mantena bayar teu.? Pntn tos kumawantun…
-
I think the admin of this web site is genuinely working hard for his
web page, as here every material is quality based information.
-
Thanks for sharing such a pleasant idea, paragraph is pleasant,
thats why i have read it fully
-
Just what exactly genuinely influenced you to write “Asep Sunandar Sunarya .
”? I personallygenuinely adored the post! Thank you ,Cathy
-
kang kalo sewa wayang golek bisa engga
-
kang abdi bade tumaros ari nanggap wayang golek teh sabaraha.punten nya kang.
-
punten singkuring hoyong ngulem kang asep sunandar sunarya,,,kedah contact ka saha nya?
-
kang, nyuhunkeun no kontak team/padepokan abah asep, jamaah masjid di bogor, hoyong aya pangaosan anu di isi ku abah asep ? haturnuhun.


text:
Kate Winslet
Kate Winslet nyaéta aktris anu dibabarkeun di Reading Berkshire England Inggris taun 1975 anu pernah maén minangka Rose DeWitt Bukater dina film TITANIC 1997[1].Kate Winslet miboga ngaran lengkep nyaéta Kate Elizabeth Winslet ping 5 Oktober[1].
Karir[édit | édit sumber]
- Kate dipikawanoh ku loba masarakat minangka Rose DeWitt Bukater dina film anu disutradaraan ku James Cameron, TITANIC 1997,anu ngabalukarkeun manéhna asup jadi nominasi best aktris academy award[1]. Film taun 1997 ieu, nyaritakeun ngeunaan tilemna kapal Titanic dina lalayaranana anu munggaran taun 1912[1]. Film ieu jadi film suksés anu bisa meunangkeun 11 Academy Awards (Oscar) ping 23 Maret 1998[1].
- Lian ti éta Kate pernah jadi Clementine Kruczynski dina film ETERNAL SUNSHINE OF THE SPOTLESS MIND 2004 jeung dituluykeun kana film LITTLE CHILDREN 2006, nalika manéhna akting jadi Sarah Pierce,ngabalukarkeun manéhna asup kana nominasi best aktris Oscar[1].
- Teu ngan saukur bisa akting sacara visual, Winslet bisa ogé mintonkeun aktingna sacara audio ku cara jagi pangeusi sora dina film animasi FLUSHED AWAY, THE HOLIDAY jeung DEEP SEA 3D taun 2006[1].
- Sapanjang taun 2007, Winslet teu mintonkeun pangabisa dina aktingna ku sabab manéhna hayang leuwih museurkeun paniténa kana kahirupan kulawarga[1].
- Nalika taun 2008, manéhna tuluy akting deui dina film THE READER jeung REVOLUTIONARY ROAD[1]. Tina dua film ieu, Winslet meunangkeun nominasi dina acara Academy Award jang katégori Best Actress[1]. Aktingna minangka wanoja Jerman nu yuswana 30-an nubobogohan jeung saurang lalaki anu kaitung masih kénéh rumaja dina film THE READER ngabalukarkeun manéhna meunangkeun piala Oscar[1].
- Lamun salila ieu Kate tara meunang piala Oscar sanajan sok asup kana nominasi, tapi dina Academy Awards ka-81 Winslet bisa meunangkeun piala salaki aktris nu panghadéna[1].
Kahirupanana[édit | édit sumber]
Kate Winslet kawin ka sutradara Jim Threapleton nalika bulan November 1998[1]. Maranéhna disinugrahi budak awéwé Mia Honey 2000 tina hasil perkawinanana téh[1]. Sabada pipirakan dina taun 2001, Winslet kawin jeung sutradara Sam Mendes nalika bulan Mei 2003 anu satuluyna miboga budak nu dibéré ngaran Joe Mendes 2003[1].Lian ti éta saméméhna gé Winslet pernah miboga tatali asih jeung aktor Rufus Sewall ogé aktor Stephen Tredre anu wafat taun 1997[1]. Sataun sabada narima panglélér piala Oscar taun 2009 lantaran aktingna anu alus dina film The Reader, Kate Winslet pipirakan jeung salakina sutradara Sam Mendes[2]. Kajadian éta ngabalukarkeun kahirupanana teu stabil, manéhna butuh waktu lila jang memener deui kahirupanana nepi ka 10 bulan[2].


text:
Urang Sunda, utamana mah nu hirup dijaman baheula ("Baheula" didieu sahenteuna nepika jamanna Almarhum pun Bapa jumeneng keneh), boga sebutan anu Khas keur nangtukeun atawa nyebutkeun waktu dina sapopoe, atawa sebutan keur mangsa usum-usuman. Kulantaran beuki majuna jaman jeung beuki saeutik nu make sebutan wanci dina basa Sunda, sebutan-sebutan wanci teh beuki ngaleungit, lantaran jelema modern mah leuwih gampang nginget-nginget "Jam 8 isuk-isuk" tinimbang "wanci haneut moyan".
Tah dumasar kana hal eta, kuring rek medar sebutan-sebutan wanci jeung usum dina basa Sunda, nu meunang nyutat ti Wikipedia (Alhamdulillah, aya nu masih keneh inget jeung daek nulis kabudayaan basa Sunda di dunya nu geus sagala modern kieu).
Ngaran-Ngaran Waktu Dina Sapoé Sapeuting Dumasar Kana Kajadian Alam1. Wanci tumorék nya éta wanci keur meujeuhna saré tibra (kira-kira tabuh 00.30)
2. Wanci janari sapi kira-kira tabuh 01.00
3. Wanci janari leutik nya éta wanci liwat tengah peuting (kira-kira tabuh 01.30)
4. Wanci janari gedé kira-kira tabuh 02.00
5. Wanci disada rorongkéng nya éta wanci disada kongkorongok hayam sakali (kira-kira tabuh 02.30)
6. Wanci haliwawar nya éta wanci disada kongkorongok hayam dua kali (kira-lira tabuh 03.00-03.30)
7. Wanci janari kira-kira tabuh 04.00
8. Wanci balébat nya éta udat-udat beulah wétan dina waktu rék pajar (kira-kira tabuh 05.00)
9. Wanci carancang tihang nya éta wanci liwat pajar, téténjoan remeng-remeng kénéh (kira-kira tabuh 05.30)
10. Wanci murag ciibun/meleték sarangéngé nya éta wanci mimiti témbong panonpoé, ciibun nu ngagarenclang dina dangdaunan mimiti murag (kira-kira tabuh 07.00)
11. Wanci haneut moyan nya nya éta wanci keur sedeng dipaké moyan (kira-kira tabuh 08.00)
12. Wanci rumangsang nya éta wanci sabada haneut moyan panonpoé mimiti karasa panas (kira-kira tabuh 09.00)
13. Wanci pecat sawed kira-kira tabuh 10.00 (munding nu dipaké magawé dilaanan/dipecat sawedna tina beuheung munding nu narik wuluku/garu), di tempat-tempat panas tabuh 10.00, di tempat-tempat nu hawana tiis tabuh 11.00
14. Wanci manceran/tengah poé nya éta panonpoé aya di luhureun embun-embunan; panonpoé keur meujeuhna mancer (kira-kira tabuh 12.00)
15. Wanci lingsir ngulon nya éta wanci panonpoé ngésér ka kulon (kira-kira tabuh 14.00)
16. Wanci panonpoé satungtung nya éta waktu panonpoé satungtung (kira-kira tabuh 15.00)
17. Wanci tunggang gunung nya éta waktu panonpoé geus rék surup ayana dina luhureun gunung (kira-kira tabuh 16.00-17.00)
18. Wanci sariak layung nya éta wanci layung di langit katénjo beureum (kira-kira tabuh 17.00-18.00)
19. Wanci érang-érang nya éta waktu panonpoé rék surup (kira-kira tabuh 17.30-18.00)
20. Wanci sareupna/harieum beungeut nya éta waktu geus mimiti reup poék (kira-kira tabuh 18.00-18.30)
21. Wanci sareureuh gaang nya éta waktu gaang eureun disada (kira-kira tabuh 19.00)
22. Wanci sareureuh budak nya éta waktu barudak leutik geus mimiti saré (kira-kira tabuh 21.00)
23. Wanci sareureuh kolot nya éta waktu kolot mangsana reureuh (kira-kira tabuh 22.00)
24. Wanci tengah peuting kira-kira tabuh 24.00.
Sesebutan Waktu Dumasar Kana Waktu Ibadah1. Pajar kira-kira tabuh 04.00 waktu rék meleték panonpoé
2. Imsak kira-kira 10 menit saméméh waktu subuh
3. Subuh kira-kira tabuh 04.30-05.00
4. Duha kira-kira tabuh 08.00-09.00
5. Lohor kira-kira tabuh 12.00
6. Bada lohor kira-kira tabuh 12.30-13.00, waktu sanggeus kadéngé bedug lohor
7. Asar kira-kira tabuh 15.30
8. Magrib kira-kira tabuh 17.30-18.00, waktu geus mimiti poék pikeun ngalaksanakeun sholat magrib
9. Bada magrib kira-kira tabuh 18.00-19.00, waktu saréngséna sholat magrib
10. Isa kira-kira tabuh 19.00, waktu pikeun ngalaksanakeun sholat isa
11. Bada isa kira-kira tabuh 19.00-20.00, waktu sanggeus ngalaksanakeun sholat isa.
Sesebutan Waktu nu Patali jeung Poé1. Isuk-isuk kira-kira tabuh 05.00-10.00, wanci bada subuh nepi ka kira-kira pecat sawed
2. Beurang nya éta ti mimiti meleték panonpoé nepi ka surupna
3. Pabeubeurang kira-kira tabuh 11.00-14.30, waktu sabada pecat sawed nepi ka waktu panon poé satungtung
4. Pasosoré kira-kira tabuh 15.00-18.00, waktu sabada panon poé satungtung nepi ka waktu sareupna
5. Peuting nya éta waktu ti barang surup panonpoé nepi ka meletékna deui
6. Poé ieu nya éta waktu anu ayeuna keur dilakonan
7. Isukan nya éta sapoé nu bakal datang
8. Pagéto nya éta heuleut sapoé ti ayeuna ka hareup (dua poé nu bakal datang)
9. Pagéto amat nya éta heuleut dua poé ti ayeuna ka hareup (tilu poé nu bakal datang)
10. Kamari nya éta poé nu geus kaliwat sapeuting
11. Mangkukna nya éta kamarina, heuleut sapoé ka tukang (poé nu geus kaliwat dua poé)
12. Tilu poé ka tukang nya éta waktu nu geus kaliwat tilu poé.
Waktu nu Patali jeung nu Geus Kalakon1. Ayeuna nya éta waktu nu keur dilampahan
2. Bieu nya éta waktu nu cikénéh karangdapan
3. Cikénéh nya éta panuduh waktu nu geus kaliwat, pandeurieun bieu
4. Tadi nya éta waktu nu can lila kaliwatna
5. Engké/mangké nya éta nuduhkeun waktu (deukeut nu bakal kasorang).
Sesebutan Waktu nu Patali jeung Jaman1. Kiwari nya éta jaman nu keur dilakonan ayeuna
2. Baréto nya éta jaman nu geus lila kaliwat
3. Baheula nya éta jaman nu geus lilia kaliwat béh ditueun baréto
4. Bihari nya éta jaman nu geus kaliwat lila pisan
5. Jaga nya éta jaman nu lila kénéh bakal kasorang
6. Isuk jaganing géto (pagéto) nya éta jaman nu moal lila bakal kasorang
7. Baring supagi nya éta isuk jaganing géto, dina waktu nu bakal datang.
Sesebutan Waktu Séjénna1. Sakiceup nuduhkeun waktu nu sakeudeung pisan
2. Sakedét nuduhkeun waktu nu sakeudeung pisan
3. Sakilat nuduhkeun waktu nu sakeudeung pisan, diupamakeun kana liana kilat nu ngaburinyay
4. Saharita waktu éta atawa harita kénéh
5. Sajongjongan nuduhkeun waktu sawatara sekon
6. Sakedupan nuduhkeun waktu saharita, jero sawatara sekon
7. Sapanyeupahan nuduhkeun waktu nu teu sabaraha lilana, kira-kira lilana sarua jeung nu keur nyeupah
8. Sapangéjoan nuduhkeun waktu nu rada lila, kira-kira lilana sarua jeung nu keur ngéjo (nyangu)
9. Sapoé sapeuting nuduhkeun waktu anu lilana dua puluh opat jam
10. Saminggu nuduhkeun waktu anu lilana tujuh poé
11. Sabulan nuduhkeun waktu anu lilana opat minggu (28,29,30 atawa 31 poé)
12. Sabulan campleng nuduhkeun waktu anu lilana sabulan jejeg
13. Saumur jagong nuduhkeun waktu anu lilana sarua jeung umur melak jagong, kira-kira tilu bulan satengah
14. Sausum nuduhkeun waktu anu dicirian ku sakali usum, upamana usum hujan, usum kadu
15. Sataun nuduhkeun waktu anu lilana dua welas bulan
16. Sataun landung nuduhkeun waktu anu lilana dua welas bulan leuwih
17. Sawindu nuduhkeun waktu anu lilana dalapan taun
18. Saabad nuduhkeun waktu anu lilana saratus taun
19. Samilénium nuduhkeun waktu anu lilana sarébu taun.
Usum-Usuman
Usum-usuman nya éta waktu anu nuduhkeun usum atawa waktu nu tangtu, upamana waé usum hujan, usum kadu.Usum-usuman bisa dibagi sababaraha waktu, saperti dihandap ieu.
Waktu nu Patali jeung Kayaan Alam1. Usum mamaréng nya éta usum mimiti ngijih
2. Usum ngijih nya éta waktu mindeng turun hujan
3. Usum dangdarat nya éta usum panyelang antara ngijih jeung katiga, hujan jeung halodo kakapeungan
4. Usum katiga nya éta usum halodo, usum teu hujan
5. Usum barat nya éta usum angin grdénu jolna ti kulon, pacampur jeung hujan
6. Usum selatan nya éta usum loba angin nu jolna ti kidul-wétan.
Waktu Nu patali jeung Kaayaan nu aya di Masarakat1. Usum ngagebug nya éta usum loba nu gering parna, loba nu maraot
2. Usum sasalad nya éta usum loba panyakit nu babari tépa
3. Usum parepok ny éta usum loba nu kawin
4. Usum paceklik nya éta usum kurang dahareun, pangpangna béas atawa paré, usum paila
5. Usum tigerat nya éta usum paceklik
6. Usum nguyung nya éta usum paceklik.
Waktu nu Patali jeung Tatanén di Sawah1. Usum nyambut nya éta mangsa ngagarap sawah
2. Usum tebar nya éta mangsa ngawurkeun binih kana pabinihan
3. Usum tandur nya éta mangsa melak binih parénu tos jadi di kotakan sawah
4. Usum ngarambét nya éta mangsa miceunan jukut nu jaradi antara tangkal paré di sawah
5. Usum celetu nya éta mangsa siki paré geus mimiti cul-cel baruahan
6. Usum beukah nya éta mangsa paré areusian, bareukah
7. Usum rampak nya éta mangsa paré geus rampak kaluar humbutna
8. Usum beuneur héjo nya éta mangsa paré geus beuneur tapi masih kénéh héjo
9. Usum pibuateun nya éta mangsa paré ngadagoan waktu nu mustari pikeun dipanén
10. Usum panén nya éta mangsa paré diala (dibuat).
Waktu nu Patali jeung Tatanén di Huma1. Usum nyacar nya éta mangsa nyacar leuweung pihumaeun
2. Usum ngahuru nya éta mangsa ngaduruk kai jeung kakayon séjénna
3. Usum ngaseuk nya éta mangsa melak paré huma
4. Usum ngoréd/ngoyos nya éta mangsa meresihan jukut nu jaradi antara luwukan paré ku koréd
5. Usum dibuat/ngétém nya éta mangsa ngala paré (maké étém).
Mudah-mudahan tuisan ieu sahenteuna bisa ngajadikeun pangeling pikeun urang Sunda khususna, yen nyatana basa Sunda teh sakitu beungharna.
Hatur nuhun.... :)


text:
Aya kitu wayang nu teu make rebab? Padahal rebab teh kacida pentingna dina pagelaran wayang mah. Ari eta wayang dina radio, ku naon bet sok ujug-ujug hurung sorangan? Jaba lalakonna tara anggeus deuih? Ari uwa Sukma, ku naon pangna dipecat padahal anjeunna geus kawentar wartawan anu 'beresih'?
Eta ngan ukur sababaraha pananya anu moal kajawab lamun henteu maca carita sagemblengna. Dina ieu eBook baris kakoreh singhoreng antara dimensi rasional jeung irrasional teh henteu teges saperti bodas jeung hideung, sabab di tengah-tengahna aya dimensi kulawu (abu-abu). Nya di dieu pisan hudangna padungdengan antara logika anu sing sarwa rasional jeung kanyataan pikahelokeun anu keur disanghareupan.
Supados langkung jentre, aos bae eBook Sunda haratis Ngawayang Teu Direbaban yasana Ensa Suwarna. Ebookna tiasa diundeur di dieu.
Hak Cipta ditangtayungan ku undang-undang. Salira diwenangkeun nyutat ieu tulisan - boh sapalih atanapi sagemblengna - kalawan sarat kedah nyerat ngaran nu nulis sareng live link (tumbu anu tiasa di-klik) ka SundaBlog. Mugi janten perhatosan.
Manawi kalandep, mangga tingali seratan sanesna:


text:
Kang Jaja
rèk mangkat
nyaba ka Jakarta. Mèmèh mangkat, isuk-isuk kènèh manèhna mumuluk bubur
ayam. Teu poho pus-ap lima kali, sit-ap lima kali, pul-ap opat kali
karasa geuning manèhna hahèhoh jeung lapareun deui. Belewek jajan buras.
Ku keyeng kahayang muru dulur rèk milu dagang di kota, bèla meupeus
cèlèngan bangkong nu mangbulan-bulan can di buka. Barang prèk peupeus,
katèmbong sapuluh rèbu aya genep, dua puluh rèbu aya dua, lima rèbu aya
tujuh, rèbuan aya tilu puluh, cucunguk paèh aya tilu, rècèh saratus
logam mah horèam ngitung. Sawarèh rumasa kudu dibikeun ka indungna
pikeun balanja sapopoè. Sèsana di pakè ongkos nyaba. Enya, saongkoseun
gè baè cenah, da geus tepung mah jeung Mang Teten di Jakarta moal kudu
hariwang.
Dua taun
katukang Mang Teten geus tiheula ngalalana di Jakarta. Kamari pisan
manèhna ngirim surat ka Kang Jaja sangkan nuturkeun ka Jakarta, mantuan
ngepak bubuahan di ruko. Lumayan cenah, batan huleng jentul cicing di
lembur taya pagawèan nu alus. Nya kitu keur mangsa luntang-lantung jeung
Mang Teten di lembur gè, Kang Jaja jeung Mang Teten teu welèh
paheuyeuk-heuyeuk leungeun sapapait samamanis. Kitu tea Mang Teten mah
resep ngalalana abong urang Tasik, dalah Kang Jaja mah kacida kurung
batok teu wani-wani ingkah ti lembur acan. Lumrah mun Mang Teten masih
inget kènèh ka Kang Jaja bubuhan babarengan geus lila, meureun mah pait
kalakonan duaan, bagja gè kudu.
Kang Jaja amitan kanu jadi kolot.
Kasawang rèk pipisahan jauh. Mèmèh mangkat tunya-tanya heula sual
Jakarta ka Pa Lurah nu kungsi ulin ka Jakarta. Ti mimiti beus nepika
angkot mèh dibejaan Tuluy ngaran jalan, tempat, pasar. Pa Lurah ngadadak
nyieun peta sangkan engkè Kang Jaja teu barieukeun sasab di jalan. Kang
Jaja unggut-unggutan. Nganuhun-nuhun. Enya, Mang Teten tèh nitah Kang
Jaja datang wè ka alamat nu kungsi ditulis dina surat. Tèangan di pasar
jeung di ruko nu ngaranna geus puguh jentrè dina eusi surat. Datang wè
baè saongkoseun gè, basana.
Beuleunyeung Kang Jaja numpak beus.
Sajajalan manèhna nyawang pikahareupeun. Nya sugan wè aya milik nu gedè.
Rèk milu mantuan Mang Teten di Jakarta, puguh cenah dunungan Mang Teten
butuh pagawè deuih. Nya èta tèa nu diarep-arep ku Kang Jaja, pagawèan
nu nyampeurkeun sorangan. Najan dititah naon gè daèk waè asal tong
dititah ngitung angka-angka. Butek, basana. Ngitung duit mah bae. Kang
Jaja sura-seuri sorangan.
Saumur-umur nyunyuhun hulu, kakara Kang
Jaja nyaba jauh kieu. Ah itung-itung pangalaman cenah. Hatè Kang Jaja
sajajalan norowèco. Teuteup Kang Jaja ngintip tina jandèla nempo kaluar.
Asa waas keur Kang Jaja mah nu tileuleutik gumulung ukur di lembur.
Nempo tempat anyar tèh asa ngarasa hèlok. Nyaan dunya tèh lega kènèh.
Kang Jaja ngarasa sebel. Beuteung asa murel hayang utah. Kusiwel mawa
kèrèsèk tina kantong. Ditahan-tahan ogè. Reup dipeureum-peureumkeun
panonna hayang disarèkeun, mèh teu karasa di jalanna. Panon poè ngarayap
nyorotkeun panasna. Hawa jero beus ngadadak bayeungyang.
Dipeureum-peureumkeun gè angger Kang
Jaja tèh teu bisa sarè. Nu gigireun mah budak pamuda ngagerenyem wè
dahar kacang teu eureun-eureun. Sakapeung mah nawaran Kang Jaja. Kang
Jaja ngahanjakalkeun teu mekel dahareun ti imah. Cai nginum gè hanteu.
Kadèngè ukur sora mesin ngagerung luhureun aspal, puguh panumpang mah
jempè jiga nu taribra kabèh.
“Hareudang nya, Pa.” ceuk nu gigireun semu nyengir ngipas-ngipas awak ku sapu tangan.
“Enya pisan, Cèp. Keur kaayaan kieu mah hayangna teh gebrus mandi.” Ceuk
Kang Jaja. Budak pamuda seuri ngahahah. Atoh pisan Kang Jaja aya nu
maturan ngobrol, make basa Sunda deuih, jadi asa teu kararagok
ngawangkong gè.
Nyaan ku ngawangkong mah Kang Jaja gè
teu karasa kesel jero mobil tèh. Eta budak pamuda tèh budak mahasiswa.
Cenah rèk ka lanceukna di Jakarta. Keur mangsa liburan kuliahna jadi
nyelang ulin ka Jakarta, sarua jeung Kang Jaja rèk ngadon gawè. Tah
geuning, kabèh jelema geus lieur ku duit mah. Mahasiwa gè nu kawajibanna
diajar teu welèh nyelang nyiar duit. Kang Jaja unggut-unggutan seuri
jero hatè.
Nya tidinya Kang Jaja bacèprot
ngawangkong ngalèr-ngidul jeung manèhna. Geuning karasa beuteung Kang
Jaja lapar kacida. Kang Jaja ngarumas. Untung wè ari nginum hungkul mah
budak pamuda tèh nawaran. Leguk wè Kang Jaja teu èra nginum bangun nu
hanaang kacida. Beurang panasna turun. Panon poè nyumput tukangeun mèga.
Hawa teu bayeungyang teuing. Genah karasana kana awak Kang Jaja na gè.
Mingkin lila, Leng. Reup Kang Jaja peureum…
***
Geuning lain reup kawas ilaharna sarè.
Kang Jaja kapiuhan lila pisan. Barang lilir manèhna keur di
geuing-geuing ku supir jeung kondèktur. Kang Jaja nguniang hudang. Sirah
semu lieur, awak nyeri, beuteung nyeri. Kang Jaja istighfar. Panonna
rinyay. Tikoro asa pahang. Awakna panas nyebrèt. Teuing geus sabaraha
jam teu sadar. Kang Jaja luak-lieuk. Geuning beus mah geus towong.
Leungeunna ngagarayam neang kantong. Ataghfirullah! Kamana kantong? Kang
Jaja reuwaseun.
“Kamana kantong, Kang? Kamana kantong
kuring?” Kang Jaja tatanya ka kondektur jeung supir. Nu ditanya kalahkan
silih pelong. Gebeg deui Kang Jaja reuwas basa nempo arloji dina
leungeunna leungit. Kusuwal-kusiwel kana sakuna. Gebeg deui. Duitna gè
euweuh. Ukur nyèsa dua rebu. Goak Kang Jaja ngagoak. Kokotètèngan bangun
ku bingung. Biwirna ngageter. Panonna carinakdak. “Mana duit kuring!
Mana arloji kuring! Mana kantong kuring!” kang Jaja cocorowokan. Supir
gogodeg. Kondèktur ngarènghap panjang.
“Kamu dicopet, Mas.” Ceuk kondektur ka Kang Jaja. Nu diajak ngomong olohok.
“Kejadian lagi, Bang…” kondektur ngarahuh. Pon kitu deui supir.
“Gak salah, Don, kena tipu ni orang…”
Kang Jaja kaluar tina beus bangun nu linglung naker.
Langit katèmbong ceudeum. Jelema lalar
liwat di sisi jalan. Sora mobil silih tèmbal. Di terminal Kang Jaja
luak-lieuk bingungeun. Kang Jaja ceurik. Kudu kamana lalampahan. Apan
alamat aya dina surat. Suratna dina kantong. Leungeunna ngadègdèg ngodok
saku baju. Aya kertas sacewir. peta ti Pa lurah tèa. Untung peta mah
aya. Di terminal Kang Jaja tunya-tanya ngeunaan peta dina kertas. Inget
kènèh Pa Lurah mèrè pijalaneun.
“Wah, masih jauh, Mas. Naik mobil angkot lagi dua kali kalo mau sampai..”
Butuh tujuh rèbu cenah mun hayang tepi naik angkot. Leng Kang Jaja
ngahuleng. Naik mobil duit timana. Apan dua rèbu deui. Kang Jaja
kokotètèngan di terminal. sakapeung ngawani-wani miceun kaèra mènta
duit. Tapi euweuh nu daèk mèrè. Teungteuingeun. Hareupeun èmpèr toko
Kang Jaja ceurik deui. Gusti, kudu kumaha ayeuna pilampaheun? Kang Jaja
ngajerit jero hatèna.
Ngarasa geus nyaho jalan mah Kang Jaja
rèk nekad leumpang. Tapi awakna asa leuleus. Beuteung Kang Jaja kokoèt
lapar kacida. Hareupeunna aya tukang kupat tahu. Kang Jaja kumètap.
Kupat Tahu: Rp. 3000. Deuh, kurang sarèbu dina meulina gè. Kang Jaja
ngarènghap panjang. Rènghapna seuseut. Rèt ka toko, nempo jam dinding.
Geus asub satengah lima. Nyur hayang kiih deuih.
Teu kungsi lila, Kang Jaja nèangan WC.
Di belah kulon manggih WC. Bus manèhna abus. Pikiran mah kumalayang
kamana mendi. Hatè nyeri. Inget kudu solat mah. Kabeneran aya mushola
ngahiji jeung WC umum. Geuwat manèhna wudu. Sajeroning solat, hatè mah
ngacaprak teu puguh jurus. Teu welèh jerit mènta tulung ka Pangèran.
Sabada rèngsè solat, Kang Jaja lila ngadu’a. Teu poho mungkas sasadu
saklek ka Gusti bakating ku bingung. Bakating ku jangar…
Gusti, naha bet meunang musibah kawas
kieu? Atuh tulungan sim kuring. Enya, kuring mampuh leumpang nyorang
alamat. Daèk. Tapi awak leuleus inggis teu kuat lalampahan. Tulungan
Gusti. Ayeuna pisan kuring mènta tulung butuh duit sarèbu wè keur meuli
kupat tahu. Lapar kacida Gusti. Pitulung Anjeun mah sok datang timana
wae…
Kang Jaja teu nyaho deui kudu ngadu’a
naon. Nu aya amah pikiran nu sarwa bingung. Pajeujeut. Kang Jaja
cengkat. Manèhna kaluar ti mushola. Teu poho ka kamar WC heula. Leguk
nginum ciatah. Sabot rèk kaluar ti WC, manèhna ngadèngè aya nu
ngageroan…
“Mas, Mas…” aya pamuda nepak taktak.
Awakna jangkung gedè. Lungeun si manèhna nunjuk kotak gigireun panto.
Mandi, Kencing, Berak Rp. 1000. Leng sirah Kang Jaja muter. Gusti… karèk
bieu pisan kuring mènta tulung hayang duit sarèbu, na atuh kalahka
dipènta sarèbu. Kang Jaja ngagoak dina hatèna…